DELEGIRANA UREDBA KOMISIJE (EU) 2020/692

оd 30. siječnja 2020.

o dopuni Uredbe (EU) 2016/429 Europskog parlamenta i Vijeća u pogledu pravila za ulazak u Uniju pošiljaka određenih životinja, zametnih proizvoda i proizvoda životinjskog podrijetla te njihovo premještanje i postupanje s njima nakon ulaska

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (1), a posebno njezin članak 234. stavak 2., članak 237. stavak 4. i članak 239. stavak 2.,

budući da:

(1) zakonodavstvo Unije u području zdravlja životinja nedavno je ažurirano donošenjem „Zakona o zdravlju životinja”. Tom uredbom, koja je stupila na snagu 20. travnja 2016. i koja se primjenjuje od 21. travnja 2021., stavljeno je izvan snage i zamijenjeno približno 40 temeljnih akata. Zbog nje je potrebno donijeti i brojne delegirane i provedbene uredbe Komisije kojima se stavlja izvan snage i zamjenjuje oko 400 akata Komisije koji su postojali u području zdravlja životinja prije nego što je „Zakonom o zdravlju životinja” uspostavljen novi pravni okvir.

(2) Od donošenja prvih pravila o zdravlju životinja na razini Unije promijenili su se uvjeti trgovanja, pri čemu se obujam trgovine životinjama, zametnim proizvodima i proizvodima životinjskog podrijetla znatno povećao i unutar Unije i s trećim zemljama. U istom razdoblju, kao rezultat politika i pravila Unije u području zdravlja životinja, određene bolesti iskorijenjene su u Uniji, dok su druge spriječene ili se kontroliraju u mnogim državama članicama. Međutim, emergentne bolesti su u nekoliko slučajeva dovele do novih izazova za status zdravlja životinja u Uniji te za trgovinu i lokalno gospodarstvo na područjima koja su te bolesti pogodile.

(3) Pravilima iz ovog akta dopunjuju se pravila koja su već utvrđena „Zakonom o zdravlju životinja”. Ta bi pravila trebala pružiti potrebna jamstva kako bi se osiguralo da pošiljke životinja, zametnih proizvoda i proizvoda životinjskog podrijetla koje ulaze u Uniju ne predstavljaju rizik za zdravlje držanih i divljih životinja, koji bi mogao ugroziti zdravstveni status Unije u pogledu bolesti životinja i dovesti do štetnog gospodarskog učinka na pogođene sektore.

(4) Člankom 234. „Zakona o zdravlju životinja” predviđa se da do donošenja delegiranih akata kojima se utvrđuju zahtjevi u pogledu zdravlja životinja za određene vrste i kategorije životinja, zametnih proizvoda ili proizvoda životinjskog podrijetla države članice mogu, nakon procjene uključenih rizika, primjenjivati nacionalna pravila ako ona ispunjavaju određene zahtjeve utvrđene u toj uredbi. Stoga unos u Uniju vrsta i kategorija životinja, zametnih proizvoda ili proizvoda životinjskog podrijetla koji nisu obuhvaćeni ovom Uredbom može podlijegati takvim nacionalnim pravilima koja primjenjuju države članice.

(5) Postojeća pravila o zdravlju životinja utvrđena u prethodnim aktima Komisije o ulasku životinja, zametnih proizvoda i proizvoda životinjskog podrijetla u Uniju pokazala su se učinkovitima i stoga bi se cilj i sadržaj tih postojećih pravila trebali zadržati u ovoj Uredbi, no potrebno ih je ažurirati kako bi se uzeli u obzir pravila o boljoj regulativi, novi okvir o zdravlju životinja utvrđen „Zakonom o zdravlju životinja” te nove dostupne znanstvene spoznaje, međunarodni standardi i iskustvo stečeno primjenom prijašnjih akata Unije.

(6) Kako bi se izbjegli nepotrebni poremećaji u trgovini, zahtjevima u pogledu zdravlja životinja za ulazak u Uniju pošiljaka obuhvaćenih područjem primjene ove Uredbe trebao bi se osigurati nesmetan prijelaz sa zahtjeva utvrđenih u postojećim aktima Unije.

(7) „Zakonom o zdravlju životinja” utvrđuju se pravila o sprečavanju i kontroli bolesti životinja koje su prenosive na životinje ili ljude. Posebno, u dijelu V. poglavlju 1. te uredbe, u kojem se utvrđuju zahtjevi u pogledu zdravlja životinja za ulazak u Uniju pošiljaka životinja, zametnih proizvoda i proizvoda životinjskog podrijetla, utvrđuje se da Komisija donosi delegirane akte u svrhu dopune zahtjeva u pogledu zdravlja životinja koji su već utvrđeni u toj uredbi.

(8) Člankom 229. stavkom 1. „Zakona o zdravlju životinja” utvrđeni su zahtjevi u skladu s kojima države članice dopuštaju ulazak u Uniju pošiljaka životinja, zametnih proizvoda i proizvoda životinjskog podrijetla. Zahtjevima su obuhvaćeni uvjeti koji se odnose na treću zemlju ili područje podrijetla, objekt podrijetla, zahtjeve u pogledu zdravlja životinja koje te pošiljke moraju ispunjavati te certifikate o zdravlju životinja, izjave ili druge dokumenti koji bi trebali pratiti takve pošiljke.

(9) K tome, u članku 234. stavku 1. „Zakona o zdravlju životinja” propisuje se da zahtjevi u pogledu zdravlja životinja za ulazak u Uniju pošiljaka vrsta i kategorija životinja, zametnih proizvoda i proizvoda životinjskog podrijetla iz trećih zemalja ili područja ili njihovih zona moraju biti barem jednako strogi kao zahtjevi utvrđeni tom uredbom i delegiranim aktima donesenima u skladu s tom uredbom koji se primjenjuju na premještanja predmetnih vrsta i kategorija tih proizvoda u Uniji. Ako zahtjevi nisu jednako strogi kao oni iz te uredbe, moraju pružati jamstva jednakovrijedna zahtjevima u pogledu zdravlja životinja iz dijela IV. te uredbe.

(10) Člankom 234. stavkom 2. „Zakona o zdravlju životinja” utvrđuje se donošenje delegiranih akata u svrhu dopune pravila utvrđenih tom uredbom u pogledu zahtjeva zdravlja životinja za ulazak u Uniju vrsta i kategorija životinja, zametnih proizvoda i proizvoda životinjskog podrijetla iz trećih zemalja ili područja te za premještanje unutar Unije i postupanje s tim proizvodima nakon njihova ulaska u Uniju kako bi se umanjili mogući rizici.

(11) U skladu s člankom 237. stavkom 1. „Zakona o zdravlju životinja” države članice dopuštaju ulazak u Uniju pošiljaka životinja, zametnih proizvoda i proizvoda životinjskog podrijetla samo ako takve pošiljke prate certifikati o zdravlju životinja i izjave ili drugi dokumenti koji se zahtijevaju na temelju te Uredbe. Člankom 237. stavkom 2. te uredbe utvrđuje se da certifikat o zdravlju životinja mora provjeriti i potpisati službeni veterinar u trećoj zemlji ili području podrijetla. U tom kontekstu člankom 237. stavkom 4. „Zakona o zdravlju životinja” utvrđuje se da Komisija donosi delegirane akte o odstupanjima od zahtjevâ za certifikat o zdravlju životinja iz članka 237. stavaka 1. i 2. te uredbe te da donosi pravila kojima se zahtijeva da takve pošiljke prate izjave ili drugi dokumenti.

(12) Člankom 239. stavkom 2. „Zakona o zdravlju životinja” utvrđuje se da Komisija donosi delegirane akte o posebnim pravilima i dodatnim zahtjevima za određene posebne vrste ulaska u Uniju pošiljaka životinja, zametnih proizvoda i proizvoda životinjskog podrijetla te se utvrđuju odstupanja od općih zahtjeva u pogledu zdravlja životinja utvrđenih u članku 229. stavku 1. i članku 237. stavku 1. te uredbe i u dodatnim pravilima iz delegiranih akata donesenih u skladu s njezinim člankom 234. stavkom 2. i člankom 237. stavkom 4.

(13) Dopunjujuća pravila koja je potrebno utvrditi ovom Uredbom u skladu s člankom 234. stavkom 2. i člankom 239. stavkom 2. „Zakona o zdravlju životinja” međusobno su povezana. Člankom 234. stavkom 2. utvrđeno je da Komisija donosi opće zahtjeve za ulazak u Uniju pošiljaka životinja, zametnih proizvoda i proizvoda životinjskog podrijetla, dok je člankom 239. stavkom 2. utvrđeno da Komisija utvrđuju posebna pravila i dodatne zahtjeve za odstupanja od tih općih zahtjeva.

(14) Zahtjevi za certifikat o zdravlju životinja utvrđeni člankom 237. „Zakona o zdravlju životinja” dio su okvira pravila koja se odnose na ulazak u Uniju pošiljaka životinja, zametnih proizvoda i proizvoda životinjskog podrijetla. Ovlasti dodijeljene Komisiji na temelju članka 237. stavka 4. te uredbe za odobravanje odstupanja od zahtjevâ u pogledu zdravlja životinja dio su tog općeg okvira pravila.

(15) „Zakonom o zdravlju životinja” već je utvrđen niz definicija. Pored tih definicija, u ovoj bi Uredbi trebalo uzeti u obzir i definicije utvrđene u drugim aktima Unije u povezanim područjima higijene hrane i službenih kontrola, kao što su definicije utvrđene u Uredbi (EZ) 853/2004 Europskog parlamenta i Vijeća (2). Međutim, u svrhu utvrđivanja zahtjeva u pogledu zdravlja životinja za ulazak u Uniju životinja, zametnih proizvoda i proizvoda životinjskog podrijetla primjereno je uključiti posebne definicije, uključujući definicije određenih kategorija životinja, zametnih proizvoda i proizvoda životinjskog podrijetla. Te su definicije potrebne kako bi se razjasnilo koje kategorije životinja, zametnih proizvoda i proizvoda životinjskog podrijetla predstavljaju rizik za zdravlje životinja te stoga podliježu zahtjevima u pogledu zdravlja životinja za ulazak u Uniju.

(16) Radi dosljednosti zakonodavstva Unije i na temelju rizika za zdravlje životinja koji ti proizvodi predstavljaju, definicija „svježeg mesa” za potrebe ove Uredbe trebala bi obuhvaćati definicije „svježeg mesa”, „mljevenog mesa” i „mesnih pripravaka” utvrđene u Prilogu I. Uredbi (EZ) 853/2004.

(17) Osim toga, definicijom „mesnih proizvoda” za potrebe ove Uredbe trebalo bi obuhvatiti definicije „mesnih proizvoda”, „obrađenih želudaca”, „mjehura”, „crijeva”, „topljene životinjske masti” i „mesnih ekstrakata” utvrđene u Uredbi (EZ) 853/2004. Razlog tomu je to što sa stajališta zdravlja životinja svi ti proizvodi predstavljaju isti rizik za zdravlje životinja te bi na njih trebalo primjenjivati iste mjere za umanjivanje rizika.

(18) Definiciju „trupa” iz Uredbe (EZ) 853/2004 trebalo bi prilagoditi kako bi definirala „trup kopitara ili papkara” u svrhu njegova razlikovanja od „nusproizvoda klanja”. Razlog tomu je to što ta dva proizvoda predstavljaju različite rizike za zdravlje životinja, pri čemu „nusproizvodi klanja” predstavljaju veći rizik.

(19) „Ovitke” bi trebalo definirati u ovoj Uredbi te bi u toj definiciji trebalo uzeti u obzir definiciju iz pojmovnika Kodeksa o zdravlju kopnenih životinja Svjetske organizacije za zdravlje životinja (OIE). U definiciji bi trebalo razjasniti koji se proizvodi životinjskog podrijetla moraju smatrati ovicima te se stoga moraju podvrgnuti posebnim postupcima za umanjivanje rizika predviđenima ovom Uredbom.

(20) Člankom 229. stavkom 1. „Zakona o zdravlju životinja” utvrđuje se da se ulazak pošiljaka životinja, zametnih proizvoda i proizvoda životinjskog podrijetla u Uniju smije dopustiti samo ako dolaze iz trećih zemalja ili područja uvrštenih na popis za ulazak u Uniju određene vrste i kategorije životinja, zametnih proizvoda ili proizvoda životinjskog podrijetla u skladu s kriterijima iz članka 230. stavka 1. te ako te pošiljke ispunjavaju zahtjeve u pogledu zdravlja životinja utvrđene člankom 234. i naknadnim delegiranim aktima. Ovom Uredbom trebalo bi nadležnom tijelu dodijeliti odgovornost za provjeru zadovoljavaju li takve pošiljke koje ulaze u Uniju navedene zahtjeve.

(21) Člankom 237. stavkom 1. „Zakona o zdravlju životinja” predviđa se da je ulazak u Uniju pošiljaka vrsta i kategorija životinja, zametnih proizvoda i proizvoda životinjskog podrijetla iz trećih zemalja ili područja dopušten samo ako te pošiljke prati certifikat o zdravlju životinja, koji je izdalo nadležno tijelo treće zemlje ili područja, ili izjave ili drugi dokumenti ili svi ti dokumenti. Ovom Uredbom stoga bi trebalo razjasniti koji su dokumenti potrebni u svakom pojedinom slučaju te nadležnom tijelu dodijeliti odgovornost za provjeru zadovoljavaju li takve pošiljke koje ulaze u Uniju taj opći zahtjev.

(22) Iz informacija koje moraju sadržavati certifikati o zdravlju životinja, izjave i drugi dokumenti koji prate pošiljke životinja, zametnih proizvoda i proizvoda životinjskog podrijetla mora biti jasno vidljivo ispunjavaju li te pošiljke opće zahtjeve predviđene „Zakonom o zdravlju životinja” i relevantne zahtjeve utvrđene ovom Uredbom. Ovom Uredbom stoga bi trebalo utvrditi obveze za subjekte odgovorne za ulazak u Uniju takvih pošiljaka i za nadležna tijela države članice ulaska u Uniju u pogledu valjanosti dokumenata koji prate pošiljke te prihvatljivosti takvih pošiljaka za ulazak u Uniju.

(23) Uzimajući u obzir rizike za zdravlje životinja kao što su razdoblja inkubacije bolesti te u cilju sprečavanja zlouporabe certifikata o zdravlju životinja, potrebno je utvrditi rok valjanosti tih certifikata samo u slučaju životinja i jaja za valenje. Razlog tomu je to što ti proizvodi predstavljaju veći rizik za zdravlje životinja nego proizvodi životinjskog podrijetla, koji su možda podvrgnuti mjerama za umanjivanje rizika, i zametni proizvodi koji se prevoze zamrznuti u zatvorenim i plombiranim spremnicima. Međutim, budući da pomorski prijevoz živih životinja i jaja za valenje može dugo trajati, razdoblje valjanosti certifikata u tom slučaju trebalo bi produljiti pod uvjetom da su poduzete određene mjere za umanjivanje rizika.

(24) Zahtjevi u pogledu zdravlja životinja koji se moraju poštovati i jamstva koja treće zemlje i područja moraju pružiti za ulazak u Uniju pošiljaka životinja, zametnih proizvoda i proizvoda životinjskog podrijetla ovise o bolestima navedenima u članku 5. „Zakona o zdravlju životinja” i Prilogu II. tom zakonu te njihovoj kategorizaciji iz članka 9. stavka 1. te uredbe i Priloga Provedbenoj uredbi Komisije (EU) 2018/1882 (3). U toj uredbi utvrđuju se definicije bolesti kategorije A, B, C, D i E te se navodi da se pravila o sprečavanju i kontroli bolesti s popisa utvrđena u članku 9. stavku 1. Uredbe (EU) 2016/429 primjenjuju na vrste i skupine vrsta s popisa iz Priloga toj uredbi.

(25) U dijelu II. poglavlju 1. „Zakona o zdravlju životinja” utvrđena su pravila o obavješćivanju i izvješćivanju o bolestima u svrhu ranog otkrivanja i učinkovite kontrole bolesti u Uniji. U ovoj Uredbi trebalo bi utvrditi pojedinosti o sustavima obavješćivanja i izvješćivanja koje je potrebno uspostaviti u trećim zemljama ili područjima kako bi ti sustavi bili jednakovrijedni onima koji se primjenjuju u Uniji te utvrditi bolesti za koje bi trebala postojati obveza obavješćivanja i izvješćivanja. U tom smislu, iako žive životinje mogu prenositi bolesti za koje su kao vrsta navedene na popisu u Provedbenoj uredbi Komisije (EU) 2018/1882, ne mogu svi proizvodi životinjskog podrijetla i zametni proizvodi dobiveni od tih životinja prenositi sve te bolesti. Ovom Uredbom trebalo bi razjasniti koje bolesti životinja izazivaju zabrinutost te stoga za njih postoji obveza obavješćivanja i izvješćivanja za svaku pojedinu vrstu i kategoriju životinja, zametnih proizvoda i proizvoda životinjskog podrijetla namijenjenih ulasku u Uniju.

(26) Zahtjevi u pogledu zdravlja životinja utvrđeni ovom Uredbom trebali bi se temeljiti na različitim razinama zaštite od rizika za zdravlje životinja. Zahtjevi se razlikuju ovisno o tome odnose li se na treću zemlju podrijetla, na područje podrijetla, na zonu u toj trećoj zemlji ili području, u slučaju životinja akvakulture na kompartment u toj trećoj zemlji ili području, na objekt podrijetla životinja ili proizvoda životinjskog podrijetla ili na objekt ili centar za prikupljanje zametnih proizvoda.

(27) Nadziranje bolesti i sljedivost u objektima ključni su elementi politike kontrole bolesti u Uniji. Ova bi Uredba trebala sadržavati određene osnovne zahtjeve o sljedivosti i veterinarskim posjetima u objektima podrijetla životinja namijenjenih ulasku u Uniju i objektima podrijetla životinja od kojih su dobiveni zametni proizvodi i proizvodi životinjskog podrijetla namijenjeni ulasku u Uniju. Ti zahtjevi trebali bi biti jednakovrijedni onima iz Uredbe (EU) 2016/429 te iz delegiranih i provedbenih akata donesenih na temelju te uredbe.

(28) Nadalje, ako određena vrsta objekta u kojem se drže životinje ili zametni proizvodi u trećoj zemlji ili području predstavlja poseban rizik za zdravlje životinja, za izvoz u Uniju trebala bi dobiti posebno odobrenje nadležnog tijela u toj trećoj zemlji ili području, kojim se pružaju jamstva jednakovrijedna onima predviđenima člancima od 92. do 100. Uredbe (EU) 2016/429 za određene objekte u Uniji.

(29) Za pošiljke životinja, zametnih proizvoda i proizvoda životinjskog podrijetla namijenjene ulasku u Uniju ne bi trebalo smatrati da predstavljaju rizik za zdravlje životinja u svojoj zemlji ili području podrijetla te se na njih ne bi trebali primjenjivati nacionalni programi iskorjenjivanja ili druga nacionalna ograničenja koja se temelje na pitanjima povezanima sa zdravljem životinja.

(30) Zahtjevima u pogledu zdravlja životinja za ulazak u Uniju pošiljaka životinja, zametnih proizvoda i proizvoda životinjskog podrijetla mora se osigurati učinkovita zaštita od unošenja prenosivih bolesti životinja u Uniji i njihova širenja unutar Unije. Ulazak tih pošiljaka u Uniju ne bi trebalo dopustiti iz trećih zemalja ili područja ili zona ili, u slučaju životinja akvakulture, njihovih kompartmenata, koji su zaraženi određenim bolestima s popisa za koje Unija ima status područja slobodnog od bolesti te koji stoga predstavljaju ozbiljan rizik za zdravlje životinja u Uniji.

(31) Na Uniji je da procijeni jesu li treća zemlja, područje ili zona ili, u slučaju životinja akvakulture, kompartment podrijetla slobodni od određene bolesti. Unijina procjena trebala bi se temeljiti na informacijama o nadziranju bolesti koje je dostavilo nadležno tijelo treće zemlje ili područja te bi se u njoj trebala uzeti u obzir pravila Unije o zdravlju životinja iz dijela II. „Zakona o zdravlju životinja” i Delegirane uredbe Komisije (EU) 2020/689 (4). Kao dodatne mjere za umanjivanje rizika mogu se zahtijevati posebni uvjeti za određene bolesti i okolnosti.

(32) Sloboda od određene bolesti u trećoj zemlji ili području ili njihovoj zoni mora se temeljiti na međunarodno priznatim dijagnostičkim testovima i metodama koji se provode u skladu s istim standardima i postupcima koji se primjenjuju u Uniji.

(33) Potrebno je osigurati da je zdravstveni status životinja, zametnih proizvoda i proizvoda životinjskog podrijetla namijenjenih ulasku u Uniju u skladu s jamstvima koja je pružila treća zemlja, područje ili zona podrijetla. Stoga bi se ovom Uredbom za životinje trebalo utvrditi najkraće razdoblje boravka u trećoj zemlji, području, zoni ili objektu podrijetla i najkraće razdoblje u kojem nisu bile u kontaktu s proizvodima nižeg zdravstvenog statusa prije njihove otpreme u Uniju. Pri utvrđivanju duljine najkraćeg razdoblje boravka trebalo bi uzeti u obzir razdoblje inkubacije relevantnih bolesti, planirano odredište i namjenu životinja, zametnih proizvoda i proizvoda životinjskog podrijetla.

(34) Za pse, mačke i pitome vretice nije potrebno utvrditi razdoblje boravka jer je cijepljenje protiv bjesnoće, bolesti tih vrsta koja izaziva najveću zabrinutost, obavezno u svim slučajevima. Registrirani konji namijenjeni natjecanjima, utrkama i konjičkim kulturnim događanjima isto bi tako trebali biti izuzeti od određenih zahtjeva u pogledu razdoblja boravka ako ispunjavaju dodatna jamstva. To se izuzeće temelji na očekivanju da će razina zdravlja takvih konja biti visoka.

(35) Zdravstveni status životinja, zametnih proizvoda i proizvoda životinjskog podrijetla namijenjenih ulasku u Uniju može biti ugrožen tijekom prijevoza od mjesta podrijetla do mjesta ulaska u Uniju ako dođu u kontakt sa životinjama ili proizvodima koji ne ispunjavaju iste zahtjeve ili ako se provoze kroz treće zemlje, područja ili zone čiji je zdravstveni status niži od zdravstvenog statusa zemlje ili područja podrijetla ili njihove zone. Stoga bi trebalo primijeniti određene preventivne mjere kako bi se očuvao njihov zdravstveni status.

(36) Kako bi se osiguralo da se u Uniju otpremaju samo zdrave životinje, životinje u pošiljkama trebalo bi prije otpreme podvrgnuti kliničkoj inspekciji koju obavlja službeni veterinar. Vremenski okvir za obavljanje te inspekcije trebalo bi prilagoditi određenim vrstama i riziku koji one predstavljaju.

(37) Kopnene životinje, jaja za valenje i akvatične životinje namijenjeni ulasku u Uniju trebali bi se prevoziti samo kroz treće zemlje, područja ili zone, ili istovarivati samo u trećim zemljama, područjima ili zonama, koji su također uvršteni na popis za ulazak u Uniju istih vrsta i kategorija životinja i jaja za valenje. Uvrštenje tih zemalja, područja ili zona na popis upućuje na to da su jamstva u pogledu zdravlja životinja koja se u njima pružaju jednakovrijedna onima u trećoj zemlji ili području podrijetla ili njihovoj zoni.

(38) Pri prijevozu kopnenih životinja i jaja za valenje zrakoplovom ili plovilom moglo bi doći do nepredviđenih događaja, kao što su mehanički problemi prijevoznog sredstva, štrajkovi u zračnim i morskim lukama ili nepredviđena kašnjenja. Stoga je primjereno predvidjeti odstupanja u slučajevima u kojima se mogu pružiti jamstva. Time će se omogućiti nastavak prijevoza kopnenih životinja i jaja za valenje u Uniju, uz istodobno osiguranje zdravstvenog statusa tih proizvoda i sprečavanje dodatnih rizika za zdravlje životinja.

(39) Budući da su u slučaju kopitara pretovari i zaustavljanja u zemljama koje nisu uvrštene na popis dio standardnih aktivnosti prijevoza, potrebno ih je dopustiti uz određene preventivne mjere.

(40) Čišćenje i dezinfekcija prijevoznih sredstava ključna su aktivnost za sprečavanje rizika od širenja bolesti životinja. Pri prijevozu pošiljaka živih životinja namijenjenih Uniji, čišćenje i dezinfekciju prijevoznog sredstva trebalo bi provesti neposredno prije utovara životinja za otpremu u Uniju.

(41) Dodatni rizik za zdravstveni status životinja namijenjenih ulasku u Uniju mogu predstavljati operacije okupljanja životinja u trećim zemljama ili područjima podrijetla jer se pritom životinje miješaju i dolaze u kontakt sa životinjama različitog podrijetla. Stoga bi broj, trajanje takvih operacija i vrste koje im se mogu podvrgavati, trebalo ograničiti na minimum i na vrste s pouzdanim sustavima sljedivosti.

(42) Uz opće zahtjeve u pogledu zdravlja životinja, potrebno je utvrditi posebne zahtjeve pri čemu se uzimaju u obzir rizici za zdravlje životinja povezani s različitim vrstama i kategorijama kopnenih životinja obuhvaćenima područjem primjene ove Uredbe.

(43) Različite vrste kopitara i papkara iz „Zakona o zdravlju životinja” navedene su kao vrste koje su prijemljive na različite bolesti s popisa u Provedbenoj uredbi (EU) 2018/1882. U toj uredbi bolesti s popisa utvrđene su i u različitim kategorijama za različite vrste kopitara i papkara. Stoga bi u ovoj Uredbi trebalo jasno utvrditi posebne zahtjeve i jamstva u pogledu bolesti s popisa za različite vrste i kategorije kopitara i papkara.

(44) Kako bi se spriječila pojava bolesti kategorije A, za koje se smatra da je Unija od njih slobodna, opći zahtjev za treću zemlju ili područje ili njihovu zonu podrijetla kopitara i papkara trebao bi biti sloboda od te bolesti tijekom razdoblja kojim se jamči da se ulaskom životinja iz te treće zemlje, područja ili zone ne ugrožava Unijin status područja slobodnog od te bolest. Za bolesti kategorije B, za koje Unija ima obvezne programe iskorjenjivanja, ovom Uredbom trebalo bi utvrditi mjere za umanjivanje rizika ako treća zemlja ili područje podrijetla nisu potpuno slobodni od takvih bolesti.

(45) Ako su pošiljke kopitara i papkara namijenjene ulasku u države članice koje su službeno slobodne od bolesti ili koje imaju odobreni program iskorjenjivanja za zarazni rinotraheitis goveda/zarazni pustularni vulvovaginitis, virusni proljev goveda ili infekciju virusom bolesti Aujeszkoga, te bi pošiljke trebale ispunjavati dodatne zahtjeve kako bi se osiguralo da te životinje ne ugrožavaju zdravstveni status tih država članica u pogledu navedenih bolesti.

(46) Ako kopitari i papkari potječu iz zatvorenog objekta i ako su namijenjeni ulasku u zatvoreni objekt u Uniji, trebala bi se primjenjivati posebna pravila u pogledu treće zemlje ili područja podrijetla te dodatni zahtjevi u pogledu zdravlja životinja. U posebnim pravilima trebalo bi uzeti u obzir specifičnost tih zatvorenih objekata i posebne uvjete koje oni ispunjavaju kako bi dobili odobrenje nadležnog tijela treće zemlje ili područja podrijetla i nadležnog tijela država članica odredišta.

(47) Zatvoreni objekt podrijetla može biti smješten u trećoj zemlji ili području koji nisu uvršteni na popis za ulazak u Uniju određenih vrsta kopitara i papkara. Međutim, prethodno će trebati provesti ocjenu nacionalnog zakonodavstva i veterinarskih službi treće zemlje ili područja. Osim toga, objekt podrijetla trebao bi biti u skladu s dodatnim zahtjevima u pogledu nadziranja bolesti, veterinarskog nadziranja, vođenja evidencije i postupaka. Kako bi se osiguralo da se ta jamstva mogu pružiti, ovom Uredbom trebalo bi utvrditi posebne uvjete za odobrenje tih zatvorenih objekata od strane nadležnog tijela u trećoj zemlji ili području. Država članica odredišta trebala bi sastaviti popis takvih zatvorenih objekata nakon dobivanja povoljnog rezultata procjene rizika koju je provelo nadležno tijelo u toj državi članici u pogledu svih relevantnih informacija o uključenim rizicima za zdravlje životinja koje je dostavio objekt.

(48) Za ulazak peradi i ptica u zatočeništvu u Uniju trebali bi se primjenjivati posebni zahtjevi u pogledu zdravlja životinja kako bi se odgovorilo na posebne rizike koje za te životinje predstavljaju relevantne bolesti s popisa. Tim zahtjevima trebala bi se uzeti u obzir kategorija, vrsta i predviđena uporaba peradi i ptica u zatočeništvu te pružiti učinkovita zaštita od širenja u Uniji bolesti iz trećih zemalja ili područja koje izazivaju zabrinutost.

(49) Kako bi se olakšala trgovina pošiljkama malih količina peradi, trebalo bi utvrditi posebne zahtjeve i odstupanja za pošiljke s manje od 20 jedinki peradi, osim bezgrebenki.

(50) Uzimajući u obzir aktivnosti i rizike za zdravlje životinja povezane s pticama u zatočeništvu, pošiljkama tih životinja trebalo bi dopustiti ulazak u Uniju samo ako dolaze iz objekata koje su odobrila nadležna tijela u trećoj zemlji ili području podrijetla ptica u zatočeništvu ili njihovoj zoni. Ptice u zatočeništvu trebale bi se nakon dolaska u Uniju staviti u karantenu kako bi se potvrdilo da nijedna od bolesti koje izazivaju zabrinutost nije prisutna.

(51) Osim toga, ako su pošiljke ptica i jaja za valenje namijenjene državama članicama sa statusom država slobodnih od infekcije virusom newcastleske bolesti bez cijepljenja, takve bi pošiljke trebale ispunjavati dodatne zahtjeve kako bi se osiguralo da predmetne pošiljke ne ugrožavaju zdravstveni status tih država članica u pogledu navedene bolesti.

(52) Infestacija malim kornjašem košnice (Aethina tumida) jedna je od bolesti koja izaziva najveću zabrinutost. U velikoj mjeri egzotičan je za Uniju, no u posljednjih nekoliko desetljeća proširio se na globalnoj razini, što je uzrokovalo ozbiljne probleme za pčelarski sektor, a potencijalno i za bumbare. Grinje Tropilaelaps (Tropilaelaps spp.) su patogeni koji mogu imati pogubne posljedice za pčele. I ti su uzročnici egzotični za Uniju. Trenutačno nisu dostupni učinkoviti i sigurni načini liječenja tih bolesti. Uđu li te bolesti u Uniju putem pošiljaka, dovele bi u pitanje održivost pčelarskog i drugih sektora, što bi moglo utjecati na poljoprivredu i okoliš koji ostvaruju koristi od usluga oprašivanja koje pružaju uzgojene i divlje pčele.

(53) Američka gnjiloća povremeno se javlja u Uniji, ali se kontrolira kada je u pitanju trgovina pčelama, dok su određena područja u Uniji priznata kao slobodna od grinja Varroa i zaštićena dodatnim trgovinskim jamstvima kako bi odredišta u Uniji i dalje bila sigurna. Pravila na razini Unije bila su i još uvijek su ključna za umanjivanje rizika ulaska navedenih patogena u Uniju putem pošiljaka pčela i bumbara. Stoga bi se takva pravila trebala utvrditi u ovoj Uredbi.

(54) Samo se za matice pčela bez legla i s malim brojem pratećih hraniteljica u pojedinačnim kavezima za matice može jednostavno provjeriti jesu li infestirane malim kornjašem košnice ili grinjama Tropilaelaps, stoga bi ulazak pčela u Uniju trebalo ograničiti na takve pošiljke.

(55) Za potrebe industrije hortikulture često se trguje kolonijama bumbara koji se razmnožavaju i uzgajaju u objektima izoliranima od okoliša. S obzirom na uobičajeno korištene objekte, postupke i zatvorene spremnike koji se upotrebljavaju za otpremu kolonija, ulazak bumbara (Bombus spp.) u Uniju trebalo bi dopustiti samo za kolonije koje se razmnožavaju, uzgajaju i pakiraju isključivo u objektima u kontroliranim uvjetima okoliša i koje se mogu pregledati kako bi se osiguralo da nisu zaražene malim kornjašem košnice.

(56) Bjesnoća je bolest s popisa, kojoj su izloženi psi, mačke i pitome vretice, koja zbog potencijalnih učinaka na ljude i životinje izaziva najveću zabrinutost u Uniji. Države članice stoga moraju provesti obvezni program iskorjenjivanja zaraze bjesnoćom u skladu s Delegiranom uredbom (EU) 2020/689. Kako bi se spriječilo moguće unošenje bjesnoće u Uniju, trebalo bi zahtijevati cijepljenje za sve pošiljke pasa, mačaka i pitomih vretica koje ulaze u Uniju, uzimajući u obzir dostupnost i učinkovitost postojećih cjepiva protiv te bolesti.

(57) Psi namijenjeni ulasku u državu članicu sa statusom države slobodne od bolesti ili s odobrenim programom iskorjenjivanja trakavice Echinococcus multilocularis moraju ispunjavati dodatne zahtjeve kako bi se u predmetnim državama članicama osigurala zaštita tog statusa. U tom bi pogledu takve pse prije njihova ulaska u Uniju trebalo preventivno liječiti. Međutim, ako su psi, mačke i pitome vretice namijenjeni zatvorenom objektu smještenom u Uniji, trebala bi se primjenjivati posebna pravila u pogledu bjesnoće i infestacije trakavicom Echinococcus multilocularis te dodatni zahtjevi u pogledu zdravlja životinja, uzimajući u obzir specifičnosti djelatnosti koje se obavljaju u takvim objektima i posebne uvjete u kojima se životinje u njima drže.

(58) Zametni proizvodi mogu predstavljati znatan rizik za širenje bolesti životinja. To se posebno odnosi na sjeme, no u manjoj mjeri i na jajne stanice i zametke. Budući da se zametni proizvodi prikupljaju ili proizvode od ograničenog broja donora, ali imaju široku primjenu u općoj populaciji životinja, mogu biti izvor bolesti za velik broj životinja ako se njima ne rukuje na odgovarajući način ili ako ih se ispravno ne razvrsta u skladu s njihovim zdravstvenim statusom. Takvih je slučajeva bilo u prošlosti i prouzrokovali su znatne ekonomske gubitke. Stoga je potrebno utvrditi zahtjeve u pogledu zdravlja životinja za ulazak u Uniju zametnih proizvoda određenih držanih kopnenih životinja.

(59) Zahtjevi za ulazak zametnih proizvoda kopitara i papkara u Uniju trebali bi se temeljiti na zahtjevima za ulazak živih životinja u Uniju.

(60) Posebni zahtjevi za objekte za zametne proizvode u kojima se zametni proizvodi kopitara i papkara koji ispunjavaju uvjete za ulazak u Uniju prikupljaju, proizvode, obrađuju i pohranjuju trebali bi odražavati zahtjeve utvrđene za premještanja unutar Unije. Isti pristup primjenjuje se na zahtjeve u pogledu sljedivosti i zdravlja životinja za zametne proizvode.

(61) Budući da je zametne proizvode potrebno premjestiti iz zatvorenih objekata smještenih u trećim zemljama u zatvorene objekte smještene u Uniji, ovom Uredbom trebalo bi za takav ulazak utvrditi posebne zahtjeve u pogledu sljedivosti i zdravlja životinja.

(62) Zahtjevima u pogledu zdravlja životinja za ulazak jaja za valenje u Uniju trebalo bi odgovoriti na rizike u pogledu bolesti s popisa koje bi se različitim kategorijama jaja za valenje mogle unijeti u Uniju. Stoga bi takvi zahtjevi trebali odgovarati zahtjevima za ulazak u Uniju odgovarajućih vrsta ili kategorija ptica.

(63) Ako su jaja za valenje peradi namijenjena ulasku u države članice sa statusom države slobodne od infekcije virusom newcastleske bolesti bez cijepljenja, ta bi jaja trebala ispunjavati dodatne zahtjeve kako bi se osiguralo da ne ugrožavaju status tih država članica.

(64) Proizvodi životinjskog podrijetla mogu prenositi uzročnike bolesti na životinje i proizvode. Rizik za zdravlje životinja povezan sa svježim i sirovim proizvodima životinjskog podrijetla očito je veći od rizika proizvoda koji su prerađeni i obrađeni. Stoga bi zahtjevi u pogledu zdravlja životinja za treću zemlju ili područje podrijetla svježeg mesa, sirovog mlijeka, kolostruma i proizvoda na osnovi kolostruma trebali biti stroži od zahtjeva za mesne i mliječne proizvode. Međutim, postupak obrade koji se primjenjuje na te obrađene proizvode mora biti učinkovit kako bi se umanjio rizik koji ti proizvodi predstavljaju ovisno o vrsti podrijetla proizvoda te zemlji ili području podrijetla.

(65) Postupci za umanjivanje rizika koji se primjenjuju na proizvode životinjskog podrijetla podrijetlom iz zona ograničenja uspostavljenih u slučaju potvrde bolesti kategorije A u Uniji utvrđeni su Delegiranom uredbom Komisije (EU) 2020/687 (5) na temelju dostupnih znanstvenih spoznaja i iskustva stečenog primjenom prijašnjeg zakonodavstva. Stoga bi se isti postupci obrade za umanjivanje rizika trebali primjenjivati na proizvode podrijetlom iz trećih zemalja, područja ili njihovih zona koji predstavljaju rizik za zdravlje životinja.

(66) Rizike povezane sa svježim mesom koje ulazi u Uniju trebalo bi umanjiti utvrđivanjem zahtjeva u pogledu slobode treće zemlje ili područja podrijetla od bolesti te zahtjeva u pogledu bolesti životinja koji se primjenjuju na žive životinje od kojih je meso dobiveno, otpreme držanih životinja na klanje, postupaka klanja i usmrćivanja te postupanja sa svježim mesom i postupaka njegove pripreme.

(67) Svježe meso kopnenih životinja može se dobiti od držanih životinja, uključujući divljač iz uzgoja kako je definirana u Uredbi (EZ) 853/2004, te od divljih životinja. Međutim, u Uniji meso koje se dobiva od životinja namijenjenih proizvodnji, posebno životinja koje pripadaju vrstama Bos taurus, Capra hirchus, Ovis aries, i Sus scrofa, mora biti dobiveno u klaonicama. Stoga je kako bi se pružila odgovarajuća i jednakovrijedna jamstva primjereno isključiti mogućnost kategorizacije tih vrsta kao divljač iz uzgoja ili divlje životinje ako je od od njih dobiveno svježe meso namijenjeno ulasku u Uniju.

(68) U slučaju izbijanja relevantne bolesti životinja u trećoj zemlji ili području, datum i mjesto klanja držanih životinja ili datum usmrćivanja divljih životinja ili divljači iz uzgoja ključni su za utvrđivanje mogućih rizika za zdravlje životinja povezanih s tim životinjama i proizvodima životinjskog podrijetla koji su od njih dobiveni. Stoga je potrebno utvrditi datum klanja ili usmrćivanja kako bi se provjerilo jesu li životinje zaklane ili usmrćene u razdoblju u kojem nije bilo slučajeva izbijanja bolesti i u kojem su treća zemlja ili područje bili navedeni na popisu zemalja ili područja kojima je odobreno unošenje svježeg mesa u Uniju.

(69) Vrsta postupka obrade koji se primjenjuje na proizvode životinjskog podrijetla trebala bi biti u skladu s rizikom koji predstavlja treća zemlja ili područje ili njihova zona u kojima je proizvod proizveden. Ulazak u Uniju prerađenih proizvoda životinjskog podrijetla koji su podvrgnuti postupcima obrade za koje nije dokazano da za određenu kategoriju proizvoda životinjskog podrijetla učinkovito uklanjanju rizike povezane s bolestima s popisa koje izazivaju zabrinutost trebalo bi odobriti samo iz trećih zemalja ili područja ili njihovih zona koji pružaju sva jamstva o slobodi od relevantnih bolesti. Ulazak u Uniju proizvoda životinjskog podrijetla iz trećih zemalja ili područja ili njihovih zona koji ne pružaju sva ta jamstva trebalo bi dopustiti samo ako su ti proizvodi podvrgnuti posebnim postupcima obrade.

(70) U nekim slučajevima treća zemlja ili područje ili njihova zona nabavljaju sirovo meso za proizvodnju mesnih proizvoda iz treće zemlje ili područja ili njihove zone koji su uvršteni na popis za ulazak u Uniju mesnih proizvoda relevantnih vrsta koji podliježu posebnom postupku obrade. U takvim bi se slučajevima mesni proizvod uvijek trebao podvrgavati najstrožem posebnom postupku obrade kako bi se umanjili svi mogući rizici za zdravlje životinja.

(71) Mesne proizvode koji sadržavaju meso peradi iz treće zemlje ili područja ili njihove zone u kojima je došlo do izbijanja visokopatogene influence ptica ili zaraze virusom newcastleske bolesti trebalo bi podvrgnuti postupku obrade koji je učinkovit u umanjivanju rizika u trećoj zemlji ili području ili njihovoj zoni koji su uvršteni na popis za ulazak u Uniju. Tako se može dopustiti nastavak trgovine prije primjene mjera za kontrolu kao što je regionalizacija. Neposrednom primjenom postupka obrade za umanjivanje rizika nakon izbijanja bolesti smanjuje se rizik za zdravlje životinja te istodobno smanjuje utjecaj na trgovinu.

(72) Ako se mesni proizvodi proizvode od svježeg mesa različitih vrsta, postupkom obrade koji se primjenjuje trebalo bi ukloniti sve moguće rizike za zdravlje životinja. Stoga, ako se postupak obrade primjenjuje prije miješanja, različite vrste svježeg mesa trebalo bi podvrgnuti odgovarajućem postupku obrade predviđenom za vrstu podrijetla predmetnog svježeg mesa. Međutim, ako se postupak obrade primjenjuje nakon miješanja, konačni mesni proizvod trebalo bi podvrgnuti postupku obrade predviđenom za sastojak od svježeg mesa s najvećim rizikom za zdravlje životinja.

(73) Postupci obrade za umanjivanje specifičnih rizika za zdravlje životinja povezanih s ulaskom ovitaka trebalo bi preispitati i ažurirati uzimajući u obzir zaključke i preporuke najnovijih znanstvenih dokaza koje je procijenio Odbor za zdravlje i dobrobit životinja Europske agencije za sigurnost hrane (EFSA) (6).

(74) Uvjeti za ulazak u Uniju sirovog mlijeka, mliječnih proizvoda, kolostruma i proizvoda na osnovi kolostruma temelje se na rizicima za zdravlje životinja koje ti proizvodi predstavljaju. Ti su rizici povezani sa zemljom ili područjem podrijetla ili njihovom zonom i sa životinjskim vrstama od kojih su proizvodi dobiveni. Slinavka i šap te infekcija virusom goveđe kuge dvije su bolesti koje izazivaju zabrinutost u pogledu mlijeka i kolostruma, stoga bi sirovo mlijeko i kolostrum trebali ulaziti samo iz trećih zemalja ili područja ili njihovih zona koji su slobodni od tih bolesti. I proizvodi na osnovi kolostruma bi trebali potjecati samo iz tih trećih zemalja, područja ili zona jer ne postoje znanstveno utemeljeni postupci obrade za umanjivanje rizika kojima se osigurava uništenje uzročnika bolesti u toj kategoriji proizvoda.

(75) Za mlijeko dobiveno od vrsta Bos taurus, Ovis aries, Capra hircus, Bubalus bubalis i Camelus dromedarius rizik koji se odnosi na slinavku i šap može se umanjiti primjenom dobro poznatih posebnih postupaka obrade za umanjivanje rizika. Međutim, s obzirom na to da se učinkovitost nekih od tih postupaka obrade ne može osigurati za mliječne proizvode dobivene od životinjskih vrsta koje nisu vrste Bos taurus, Ovis aries, Capra hircus, Bubalus bubalis i Camelus dromedarius, njih bi trebalo podvrgnuti najstrožem postupku obrade za umanjivanje rizika.

(76) Postupci obrade kojima podliježu proizvodi životinjskog podrijetla trebali bi se uvijek provoditi u trećoj zemlji ili području podrijetla ili njihovoj zoni koji su uvršteni na popis za ulazak tih proizvoda u Uniju.

(77) Akvatične životinje vrsta s popisa ponekad se prevoze morem u plovilima, uključujući brodove s bazenima, koja tijekom putovanja mogu zamijeniti vodu. U takvim slučajevima uz certifikat o zdravlju životinje bi trebala pratiti i izjava koju je potpisao zapovjednik plovila u kojoj se navode pojedinosti o luci podrijetla i luci odredišta te o svim drugim lukama u kojima je plovilo tijekom putovanja pristalo. Tom bi izjavom trebalo potvrditi da životinje vrsta s popisa koje se nalaze na plovilu nisu tijekom putovanja do konačnog odredišta bile izložene uvjetima zbog kojih se mogao promijeniti njihov zdravstveni status.

(78) Akvatične životinje mogu ući u Uniju u brojne svrhe. S obzirom na rizik od bolesti povezan s premještanjem živih životinja, na takve životinje koje ulaze u Uniju u svrhu prehrane ljudi trebali bi se primjenjivati isti postupci kao da ulaze u Uniju u druge svrhe kao što su uzgoj ili puštanje u divljinu. Proizvodi životinjskog podrijetla od akvatičnih životinja osim živih akvatičnih životinja predstavljaju manji rizik nego akvatične životinje i stoga su mjere koje je potrebno poduzeti u vezi s takvim proizvodima koji u Uniju ulaze radi daljnje prerade manje stroge od onih koje se primjenjuju na žive životinje.

(79) Puštanje akvatičnih životinja u divljinu u prirodnim vodama predstavlja velik rizik ako su te životinje zaražene bolešću s popisa. Iz tog razloga, posebno kada je riječ o bolestima kategorije A i B, treća zemlja ili područje podrijetla ili njihova zona ili kompartment trebali bi biti slobodni od tih bolesti ako su akvatične životinje namijenjene puštanju u divljinu u prirodne vode Unije. Osim toga, akvatične životinje koje se unose u Uniju za puštanje u divljinu u prirodnim vodama trebale bi u svakom slučaju potjecati iz treće zemlje ili područja ili zone ili kompartmenta koji su proglašeni slobodnima od bolesti kategorije C čak i ako država članica ili zona ili kompartment odredišta nisu slobodni od te bolesti.

(80) U slučaju bolesti akvatičnih životinja države članice mogu poduzeti nacionalne mjere u skladu s člankom 226. „Zakona o zdravlju životinja”, čiji je cilj ograničiti učinak bolesti koje nisu bolesti s popisa, na njihovu državnom području. U takvim slučajevima, pošiljke vrsta koje su prijemljive na bolesti na koje se primjenjuju te nacionalne mjere isto tako moraju potjecati iz trećih zemalja, područja, njihovih zona ili kompartmenta koji su slobodni od tih bolesti.

(81) Svrha članka 226. „Zakona o zdravlju životinja” odgovara svrsi članka 43. Direktive Vijeća 2006/88/EZ (7) jer se njime državama članicama omogućuje poduzimanje nacionalnih mjera protiv bolesti koje nisu uvrštene na popis. Zato je primjereno nastaviti priznavati popis bolesti i relevantnih vrsta za koje su te mjere uvedene. Te bi pojedinosti trebalo utvrditi u ovoj Uredbi.

(82) U Uniji se primjenjuju određena pravila za registraciju i odobravanje objekata akvakulture. Razlika između toga može li objekt biti registriran ili bi ga trebalo odobriti ovisi o riziku koji objekt predstavlja u smislu zaraze bolešću i širenja bolesti. Stoga je važno da životinje akvakulture koje ulaze u Uniju iz objekata akvakulture u trećoj zemlji ili području ili njihovoj zoni ili kompartmentu potječu iz objekata akvakulture koji su procijenjeni na sličan način. U tom kontekstu, ti bi objekti trebali ispunjavati zahtjeve za registraciju ili odobravanje koji su barem jednako strogi kao oni koji su utvrđeni za takve objekte u Uniji.

(83) Nije u svakoj situaciji obavezno primijeniti zahtjev da akvatične životinje vrsta s popisa i proizvodi životinjskog podrijetla od tih životinja potječu iz treće zemlje ili područja ili njihove zone ili kompartmenta koji su slobodni od bolesti. Moguće je poduzeti određene mjere za umanjivanje rizika kako bi se olakšao ulazak u Uniju akvatičnih životinja i određenih proizvoda životinjskog podrijetla dobivenih od tih životinja koji nisu takvog podrijetla. Određene mjere za umanjivanje rizika prihvatljive su za akvatične životinje vrsta s popisa, a s obzirom na manji rizik koji je povezan s tim premještanjima za proizvode životinjskog podrijetla od akvatičnih životinja osim živih akvatičnih životinja prihvatljive su druge, manje stroge mjere za umanjivanje rizika.

(84) Mjere za umanjivanje rizika koje se primjenjuju na akvatične životinje uključuju njihovo slanje u objekt za hranu akvatičnog podrijetla s ovlaštenjem za kontrolu bolesti, zatvoreni objekt ili odobreni karantenski objekt nakon ulaska u Uniju. Niz drugih mjera za umanjivanje rizika primjenjuje se na mekušce i rakove vrsta s popisa koji u Uniju ulaze živi i u skladu s Uredbom (EU) br. 853/2004, ali koji predstavljaju prihvatljiv rizik zbog načina njihove obrade ili pakiranja prije otpreme ili zato što nisu namijenjeni za skladištenje u Uniji prije prerade.

(85) Moguće je odstupiti od zahtjeva da određeni proizvodi životinjskog podrijetla od akvatičnih životinja osim živih akvatičnih životinja moraju potjecati iz treće zemlje ili područja ili njihove zone ili kompartmenta koji su slobodni od relevantnih bolesti s popisa. Mjere za umanjivanje rizika kojima se omogućuje takva trgovina mogu biti otprema proizvoda životinjskog podrijetla u objekt za hranu akvatičnog podrijetla s ovlaštenjem za kontrolu bolesti u Uniji u svrhu daljnje prerade ili osiguranje da se proizvodi životinjskog podrijetla sastoje od ribe koja je zaklana i kojoj je uklonjena utroba prije otpreme u Uniju. U oba se slučaja rizik koji predstavljaju proizvodi životinjskog podrijetla ocjenjuje kao zanemariv.

(86) Provedbenom uredbom (EU) 2018/1882 utvrđen je popis akvatičnih vrsta i skupina vrsta koje predstavljaju znatan rizik za širenje bolesti navedenih u članku 5. „Zakona o zdravlju životinja” i Prilogu II. tom zakonu. Taj popis obuhvaća i popis vektorskih vrsta koji je utvrđen u stupcu 4. tablice u Prilogu toj uredbi. Međutim, mnoge od tih vrsta ne djeluju kao vektori u svim okolnostima. U pogledu premještanja, pojedinosti o okolnostima u kojima se te vrste smatraju vektorima bolesti s popisa utvrđene su u Prilogu XXX. ovoj Uredbi. U okolnostima u kojima ne ispunjavaju uvjete da bi bile vektori, akvatične životinje vrsta s popisa nisu obuhvaćene pravilima utvrđenima u ovoj Uredbi. Osim toga, s obzirom na niži rizik koji predstavljaju proizvodi životinjskog podrijetla od akvatičnih životinja osim živih akvatičnih životinja, mjere utvrđene u ovoj Uredbi u pogledu tih proizvoda ne primjenjuju se na vrste navedene u stupcu 4. tablice u Prilogu Provedbenoj uredbi (EU) 2018/1882.

(87) Sva odstupanja i zahtjevi u pogledu postupanja iz ove Uredbe koji se odnose na akvatične životinje vrsta s popisa i na proizvode životinjskog podrijetla od tih vrsta s popisa osim živih akvatičnih životinja trebali bi se primjenjivati i na vrste navedene u stupcu 4. tablice u Prilogu Provedbenoj uredbi (EU) 2018/1882 za koje su države članice poduzele nacionalne mjere u skladu s člankom 226. „Zakona o zdravlju životinja”. Osim toga, ta odstupanja i zahtjevi u pogledu postupanja trebali bi se primjenjivati i na određene prijemljive vrste.

(88) Važno je da se s akvatičnim životinjama vrsta s popisa te s vodom u kojoj se one prevoze postupa na odgovarajući način nakon ulaska u Uniju kako bi se osiguralo da ne predstavljaju rizik od bolesti. Odgovarajuće postupanje uključuje osiguranje da se životinje prevoze izravno do mjesta odredišta i da se ne puštaju ili na drugi način ne stavljaju u prirodne vode Unije, gdje bi mogli uzrokovati rizik od bolesti.

(89) Međutim, u određenim slučajevima nadležno tijelo mjesta odredišta može dopustiti puštanje takvih životinja u prirodne vode. U svim takvim slučajevima nadležno tijelo trebalo bi osigurati da se puštanjem ili stavljanjem u vode ne ugrožava zdravstveni status mjesta puštanja. Nadalje, čak i ako vode u koje se životinje puštanju nisu slobodne od određene bolesti kategorije C, životinje koje se puštaju trebale bi biti slobodne od bolesti kako bi se osigurao najbolji ukupni zdravstveni status divljih populacija u prirodnim vodama Unije.

(90) Kada je riječ o uključenom riziku za zdravlje životinja, svaki provoz kroz Uniju trebao bi se smatrati premještanjem za ulazak u Uniju jer podrazumijeva jednaku razinu rizika. Provoz bi stoga trebao ispunjavati sve relevantne zahtjeve za ulazak u Uniju. Međutim, u okviru posebnih uvjeta za umanjivanje rizika povezanih s mjestom podrijetla, trebalo bi utvrditi odstupanja i posebna pravila za provoz. Svrha je tih odstupanja i posebnih pravila obuhvatiti situacije u kojima Unija nije konačno odredište za životinje i njihove proizvode te uzeti u obzir zemljopisna ograničenja i geopolitičke čimbenike.

(91) Trebalo bi utvrditi odstupanja i posebna pravila i za provoz pošiljaka životinja i proizvoda dobivenih od tih životinja iz jedne države članice u drugu kroz treću zemlju ili područje. Time se obuhvaćaju situacije u kojima određena država članica zahtijeva takvu vrstu ulaska u Uniju.

(92) U nekim slučajevima nadležna tijela treće zemlje ili područja nakon obavljanja kontrola na svoj granici odbijaju određene proizvode podrijetlom iz Unije. Trebalo bi donijeti posebna pravila na temelju članka 239. „Zakona o zdravlju životinja” kako bi se omogućio povrat tih proizvoda na temelju činjenice da su proizvedeni u skladu sa zakonodavstvom Unije o zdravlju životinja.

(93) Posebna pravila potrebna su i za povratak u Uniju registriranih konja nakon privremenog izvoza u treće zemlje radi sudjelovanja u utrkama, natjecanjima i konjičkim kulturnim događanjima.

(94) Radi ujednačene primjene zakonodavstva Unije o ulasku životinja, zametnih proizvoda i proizvoda životinjskog podrijetla u Uniju te radi osiguravanja jasnoće i transparentnosti zakonodavstva ovom bi Uredbom trebalo staviti izvan snage Uredbu Komisije (EU) br. 206/2010 (8), Provedbenu uredbu Komisije (EU) 139/2013 (9), Uredbu Komisije (EU) br. 605/2010 (10), Uredbu Komisije (EZ) br. 798/2008 (11), Odluku Komisije 2007/777/EZ (12), Uredbu Komisije (EZ) br. 119/2009 (13), Uredbu Komisije (EU) br. 28/2012 (14) i Provedbenu uredbu Komisije (EU) 2016/759 (15).

(95) Pravila sadržana u ovoj Uredbi povezana su s pravilima iz „Zakona o zdravlju životinja”, koji se primjenjuje od 21. travnja 2021., te ih dopunjuju. Iz tog razloga i kako bi se olakšala primjena novog pravnog okvira za zdravlje životinja i ova bi se Uredba trebala primjenjivati od 21. travnja 2021.,

DONIJELA JE OVU UREDBU:

DIO I.

OPĆA PRAVILA

GLAVA 1.

PREDMET, PODRUČJE PRIMJENE I DEFINICIJE

Članak 1. Predmet i područje primjene 1. Ovom Uredbom utvrđuju se dopunjujuća pravila o zdravlju životinja koja se primjenjuju na unos u Uniju pošiljaka određenih vrsta i kategorija životinja, zametnih proizvoda i proizvoda životinjskog podrijetla iz trećih zemalja ili područja ili njihovih zona, ili kompartmenta u slučaju životinja akvakulture. Njome se utvrđuju i pravila o premještanju tih pošiljaka i postupanju s njima nakon ulaska u Uniju. 2. U dijelu I. utvrđeno je sljedeće: (a) obveze nadležnog tijela države članice da dopusti ulazak u Uniju pošiljaka životinja, zametnih proizvoda i proizvoda životinjskog podrijetla vrsta i kategorija životinja, koje su obuhvaćene dijelovima od II. do VI. (članci 3. i 4.); (b) obveze subjekata u pogledu ulaska u Uniju pošiljaka životinja, zametnih proizvoda i proizvoda životinjskog podrijetla te njihova premještanja i postupanja s njima nakon ulaska, koje su obuhvaćene dijelovima od II. do VI. (članak 5.); (c) opći zahtjevi u pogledu zdravlja životinja za ulazak u Uniju pošiljaka iz točaka (a) i (b), njihovo premještanje i postupanje s njima nakon ulaska, te odstupanja od tih općih zahtjeva, koji se primjenjuju na sve vrste i kategorije životinja, zametnih proizvoda i proizvoda životinjskog podrijetla obuhvaćene dijelovima od II. do VI. (članci od 6. do 10.). 3. U dijelu II. utvrđeni su opći zahtjevi u pogledu zdravlja životinja za ulazak u Uniju određenih kopnenih životinja, njihovo premještanje i postupanje s njima nakon ulaska, te odstupanja od tih zahtjeva (glava 1.). Osim toga, utvrđeni su posebni zahtjevi u pogledu zdravlja životinja koji se primjenjuju na svaku od sljedećih vrsta i kategorija kopnenih životinja, posebice: (a) držane kopitare i papkare vrsta s popisa (glava 2.): (b) perad i ptice u zatočeništvu, osim ptica u zatočeništvu uvezenih za potrebe programa očuvanja koje je odobrilo nadležno tijelo države članice odredišta (glava 3.); (c) pčele (Apis mellifera) i bumbari (Bombus spp.) (glava 4.); (d) psi, mačke i pitome vretice (glava 5.). 4. U dijelu III. utvrđeni su opći zahtjevi u pogledu zdravlja životinja za ulazak u Uniju zametnih proizvoda sljedećih vrsta i kategorija držanih kopnenih životinja, njihovo premještanje i postupanje s njima nakon ulaska, te odstupanja od tih zahtjeva: (a) goveda, svinje, ovce, koze i kopitari (glava 1.); (b) perad i ptice u zatočeništvu (glava 2.); (c) životinje osim onih ih točaka (a) i (b) (glava 3.). 5. U dijelu IV. utvrđeni su opći zahtjevi u pogledu zdravlja životinja za ulazak u Uniju proizvoda životinjskog podrijetla sljedećih vrsta i kategorija kopnenih životinja, njihovo premještanje i postupanje s njima nakon ulaska, te odstupanja od tih zahtjeva: (a) držani i divlji kopitari i papkari vrsta s popisa; (b) perad; (c) pernata divljač. 6. U dijelu V. utvrđeni su zahtjevi u pogledu zdravlja životinja za ulazak u Uniju sljedećih vrsta akvatičnih životinja u svim stadijima razvoja te proizvoda životinjskog podrijetla od tih životinja, osim divljih akvatičnih životinja i proizvoda životinjskog podrijetla od divljih akvatičnih životinja, iskrcanih s ribolovnih plovila za izravnu prehranu ljudi, za njihovo premještanje i postupanje s njima nakon ulaska, te odstupanja od tih zahtjeva: (a) ribe koje pripadaju vrstama s popisa iz nadrazreda Agnatha i razredâ Chondrichthyes, Sarcopterygii i Actinopterygii; (b) vodeni mekušci koji pripadaju vrstama s popisa iz koljena Mollusca; (c) vodeni rakovi koji pripadaju vrstama s popisa iz potkoljena Crustacea; (d) akvatične životinje vrsta s popisa iz Priloga XXIX. koje su prijemljive na bolesti akvatičnih životinja za koje neke države članice primjenjuju nacionalne mjere za ograničavanje utjecaja bolesti koje nisu bolesti s popisa, kako je utvrđeno u članku 226. Uredbe (EU) 2016/429. 7. U dijelu VI. utvrđena su opća pravila, određena odstupanja i dodatni zahtjevi za provoz kroz Uniju i povratak u Uniju određenih vrsta i kategorija životinja, zametnih proizvoda i proizvoda životinjskog podrijetla. 8. U dijelu VII. utvrđene su završne odredbe.

Članak 2. Definicije Za potrebe ove Uredbe primjenjuju se definicije utvrđene u Provedbenoj uredbi (EU) 2018/1882 i Prilogu I. Uredbi (EZ) br. 853/2004, osim ako su tim definicijama obuhvaćeni pojmovi koji su definirani u drugom stavku ovog članka. Osim toga, primjenjuju se i sljedeće definicije: (1) „treća zemlja ili područje s popisa ili njihova zona” znači treća zemlja ili područje ili njihova zona koji su uvršteni na popis trećih zemalja ili područja ili njihovih zona, ili kompartmenta u slučaju životinja akvakulture, iz kojih je dopušten unos u Uniju određene vrste i kategorije životinja, zametnih proizvoda i proizvoda životinjskog podrijetla u skladu s provedbenim aktima donesenima na temelju članka 230. stavka 1. Uredbe (EU) 2016/429; (2) „popis” znači popis trećih zemalja ili područja ili njihovih zona, ili kompartmenta u slučaju životinja akvakulture, iz kojih je odobren ulazak u Uniju pošiljaka određene vrste ili kategorije životinja, zametnih proizvoda ili proizvoda životinjskog podrijetla provedbenim aktima donesenima na temelju članka 230. stavka 1. Uredbe (EU) 2016/429; (3) „prijevozno sredstvo” znači cestovna ili željeznička vozila, plovila i zrakoplovi; (4) „spremnik” znači svaki sanduk, kutija, posuda ili druga čvrsta struktura koja se upotrebljava za prijevoz životinja, zametnih proizvoda ili proizvoda životinjskog podrijetla, a koja nije prijevozno sredstvo; (5) „govedo” znači životinja koja pripada vrstama kopitara i papkara iz rodova Bison, Bos (uključujući podrodove Bos, Bibos, Novibos, Poephagus) i Bubalus (uključujući podrod Anoa) te potomstvo dobiveno križanjem tih vrsta; (6) „ovca” znači životinja koja pripada vrstama kopitara i papkara iz roda Ovis te potomstvo dobiveno križanjem tih vrsta; (7) „koza” znači životinja koja pripada vrstama kopitara i papkara iz roda Capra te potomstvo dobiveno križanjem tih vrsta; (8) „svinja” znači životinja koja pripada vrstama kopitara i papkara iz porodice Suidae navedene na popisu u Prilogu III. Uredbi (EU) 2016/429; (9) „kopitar” znači životinja koja pripada vrstama kopitara iz roda Equus (koji obuhvaća konje, magarce i zebre) te potomstvo dobiveno križanjem tih vrsta; (10) „deva” znači životinja koja pripada vrstama kopitara i papkara iz porodice Camelidae navedene na popisu u Prilogu III. Uredbi (EU) 2016/429; (11) „jelen” znači životinja koja pripada vrstama kopitara i papkara iz porodice Cervidae navedene na popisu u Prilogu III. Uredbi (EU) 2016/429; (12) „registrirani kopitar” znači: (a) uzgojno valjana životinja čiste pasmine vrsta Equus caballus i Equus asinus upisana ili prihvatljiva za upis u glavni dio matične knjige koju uspostavlja uzgojno udruženje ili tijelo koje se bavi uzgojem priznato u skladu s člancima 4. ili 34. Uredbe (EU) 2016/1012; (b) držana životinja vrste Equus caballus koja je registrirana kod međunarodne udruge ili organizacije, bilo izravno ili preko nacionalne federacije ili podružnica, koja se bavi konjima za natjecanja ili utrke („registrirani konj”); (13) „životinje namijenjene klanju” znači držane kopnene životinje koje se prevoze u klaonicu, izravno ili nakon operacije okupljanja; (14) „nije bilo prijavljenih slučajeva bolesti” znači da nijedna životinja ili skupina životinja koja pripada relevantnim vrstama koja se drži u objektu nije klasificirana kao potvrđeni slučaj te bolesti te je isključen svaki slučaj sumnje na tu bolest; (15) „sanitarna skupina” znači skupina trećih zemalja s popisa u kojima su prisutni uobičajeni rizici za zdravlje životinja u pogledu bolesti s popisa navedenih za kopitare koji zahtijevaju posebne mjere za umanjivanje rizika te zdravstvena jamstva za ulazak kopitara u Uniju; (16) „jato” znači sva perad ili ptice u zatočeništvu istog zdravstvenog statusa koji se drže u istoj nastambi ili u istom ograđenom prostoru i čine jednu epidemiološku jedinicu; u slučaju farmskog držanja peradi, to su sve ptice koje dijele isti zračni prostor; (17) „perad za rasplod” znači perad stara 72 sata ili više koja je namijenjena proizvodnji jaja za valenje; (18) „perad za proizvodnju” znači perad stara 72 sata ili više koja se uzgaja za proizvodnju mesa, konzumnih jaja ili drugih proizvoda ili za obnovu populacije pernate divljači; (19) „jednodnevni pilići” znači perad stara do 72 sata; (20) „pčela” znači životinja vrste Apis mellifera; (21) „bumbar” znači životinja vrste koja pripada rodu Bombus; (22) „pas” znači držana životinja vrste Canis lupus; (23) „mačka” znači držana životinja vrste Felis silvestris; (24) „pitoma vretica” znači držana životinja vrste Mustela putorius furo; (25) „jedinstveni broj odobrenja” znači broj koji je dodijelilo nadležno tijelo; (26) „jaja koja ne sadržavaju specifične patogene uzročnike” znači jaja za valenje koja potječu iz „jata kokoši koja su slobodna od specifičnih patogenih uzročnika”, kako je opisano u Europskoj farmakopeji, a koja su namijenjena isključivo za dijagnostičke postupke, istraživanja ili farmaceutske potrebe; (27) „pošiljka sjemena, jajnih stanica ili zametaka” ili „pošiljka zametnih proizvoda” znači količina sjemena, jajnih stanica, zametaka dobivenih in vivo ili zametaka proizvedenih in vitro koja je otpremljena iz jednog odobrenog objekta za zametne proizvode i koju prati jedan certifikat o zdravlju životinja; (28) „sjeme” znači neobrađeni, pripravljeni ili razrijeđeni ejakulat jedne ili više životinja; (29) „jajne stanice” znači haploidni stadiji oogeneze, uključujući sekundarne oocite i jajne stanice; (30) „zametak” znači početni razvojni stadij životinje u kojem se može prenijeti u ženku primateljicu; (31) „odobreni objekt za zametne proizvode” znači centar za prikupljanje sjemena, tim za prikupljanje zametaka, tim za proizvodnju zametaka, objekt za obradu zametnih proizvoda ili centar za pohranu zametnih proizvoda; (32) „veterinar iz centra” znači veterinar odgovoran za djelatnosti koje se obavljaju u centru za prikupljanje sjemena, u objektu za preradu zametnih proizvoda ili u centru za pohranu zametnih proizvoda kako je utvrđeno u ovoj Uredbi; (33) „veterinar tima” znači veterinar odgovoran za djelatnosti koje obavlja tim za prikupljanje zametaka ili tim za proizvodnju zametaka kako je utvrđeno u ovoj Uredbi; (34) „karantenski smještaj” znači prostor koji je nadležno tijelo odobrilo za izolaciju goveda, svinja, ovaca ili koza tijekom razdoblja od najmanje 28 dana prije njihova primanja u centar za prikupljanje sjemena; (35) „centar za prikupljanje sjemena” znači objekt za zametne proizvode koji je nadležno tijelo odobrilo za prikupljanje, obradu, pohranu i prijevoz sjemena goveda, svinja, ovaca, koza ili kopitara namijenjenog ulasku u Uniju; (36) „tim za prikupljanje zametaka” znači objekt za zametne proizvode koji čini skupina stručnjaka ili struktura koje je nadležno tijelo odobrilo za prikupljanje, obradu, pohranu i prijevoz in vivo dobivenih zametaka namijenjenih ulasku u Uniju; (37) „tim za proizvodnju zametaka” znači objekt za zametne proizvode koji čini skupina stručnjaka ili struktura koje je nadležno tijelo odobrilo za prikupljanje, obradu, pohranu i prijevoz jajnih stanica i in vitro proizvodnju, prema potrebi s pohranjenim sjemenom, obradu, pohranu i prijevoz zametaka, koji su oboje namijenjeni ulasku u Uniju; (38) „objekt za obradu zametnih proizvoda” znači objekt za zametne proizvode koji je nadležno tijelo odobrilo za obradu, prema potrebi uključujući razvrstavanje sjemena prema spolu, i pohranu sjemena, jajnih stanica i zametaka jedne ili više vrsta, ili bilo koje kombinacije vrsta zametnih proizvoda ili životinjskih vrsta, namijenjenih ulasku u Uniju; (39) „centar za pohranu zametnih proizvoda” znači objekt za zametne proizvode koji je nadležno tijelo odobrilo za pohranu sjemena, jajnih stanica i zametaka jedne ili više vrsta, ili bilo koje kombinacije vrsta zametnih proizvoda ili životinjskih vrsta, namijenjenih ulasku u Uniju; (40) „meso” znači svi dijelovi kopitara i papkara, peradi i pernate divljači koji su prikladni za prehranu ljudi, uključujući krv; (41) „svježe meso” znači meso, mljeveno meso i mesni pripravci, uključujući vakuumski pakirano meso i meso pakirano u kontroliranoj atmosferi, koji nisu bili podvrgnuti nikakvom drugom postupku osim hlađenja, zamrzavanja ili brzog zamrzavanja; (42) „trup kopitara ili papkara” znači cijelo tijelo zaklanog ili usmrćenog kopitara ili papkara nakon: (a) iskrvarenja, u slučaju zaklanih životinja; (b) evisceracije; (c) odstranjivanja udova u području carpusa i tarsusa; (d) odstranjivanja repa, vimena, glave i kože, osim kod svinja; (43) „nusproizvodi klanja” znači svježe meso osim mesa trupa kopitara i papkara, čak i ako ostane prirodno spojeno s trupom; (44) „mesni proizvodi” znači prerađeni proizvodi, uključujući obrađene želuce, mjehure, crijeva, topljenu životinjsku mast i mesne ekstrakte, dobiveni preradom mesa ili daljnjom preradom tako prerađenih proizvoda, tako da je na površini reza vidljivo da proizvod više nema značajke svježeg mesa; (45) „ovici” znači mjehuri i crijeva koji su nakon čišćenja obrađeni struganjem tkiva, odmašćivanjem i pranjem te su soljeni ili sušeni; (46) „kolostrum” znači tekućina bogata protutijelima i mineralima, koja se najviše tri do pet dana nakon poroda, a prije proizvodnje sirovog mlijeka, izlučuje iz mliječnih žlijezda držanih životinja; (47) „proizvodi na osnovi kolostruma” znači prerađeni proizvodi koji su dobiveni preradom kolostruma ili daljnjom preradom tako prerađenih proizvoda; (48) „brod s bazenima” znači plovilo koje se upotrebljava u akvakulturi i koje je opremljeno spremnikom ili bazenom za skladištenje i prijevoz žive ribe u vodi; (49) „IMSOC” znači sustav za upravljanje informacijama za službene kontrole iz članka 131. Uredbe (EU) br. 2017/625 (16).

GLAVA 2.

OPĆI ZAHTJEVI U POGLEDU ZDRAVLJA ŽIVOTINJA ZA ULAZAK U UNIJU POŠILJAKA ŽIVOTINJA, ZAMETNIH PROIZVODA I PROIZVODA ŽIVOTINJSKOG PODRIJETLA TE NJIHOVO PREMJEŠTANJE I POSTUPANJE S NJIMA NAKON ULASKA

Članak 3. Obveze nadležnih tijela država članica Nadležno tijelo dopušta ulazak u Uniju pošiljaka životinja, zametnih proizvoda i proizvoda životinjskog podrijetla vrsta i kategorija obuhvaćenih dijelovima od II. do VI., koji su prijavljeni za potrebe službenih kontrola kako je utvrđeno u članku 47. stavku 1. Uredbe (EU) 2017/625, pod uvjetom da: (a) pošiljke dolaze: i. u slučaju kopnenih životinja, iz treće zemlje ili područja ili njihove zone koji su uvršteni na popis za određenu vrstu i kategoriju životinja, zametnih proizvoda i proizvoda životinjskog podrijetla; ii. u slučaju akvatičnih životinja, iz treće zemlje ili područja ili njihove zone koji su uvršteni na popis za određenu vrstu i kategoriju životinja i proizvoda životinjskog podrijetla te, u slučaju životinja akvakulture, iz treće zemlje ili područja ili njihove zone ili kompartmenta koji su uvršteni na popis za tu svrhu; (b) nadležno tijelo treće zemlje ili područja podrijetla potvrdilo je da su pošiljke u skladu s: i. općim zahtjevima u pogledu zdravlja životinja za ulazak u Uniju životinja, zametnih proizvoda i proizvoda životinjskog podrijetla iz ovog članka, članka 4. i članaka od 6. do 10.; ii. zahtjevima u pogledu zdravlja životinja koji se primjenjuju na određenu vrstu i kategoriju životinja, zametnih proizvoda i proizvoda životinjskog podrijetla i predviđenu uporabu, kako je utvrđeno u dijelovima od II. do VI.; (c) pošiljke prate sljedeći dokumenti u kojima je nadležno tijelo treće zemlje ili područja podrijetla pružilo potrebna jamstva u pogledu sukladnosti sa zahtjevima u pogledu zdravlja životinja iz točke (b): i. certifikat o zdravlju životinja koji je izdao službeni veterinar treće zemlje ili područja podrijetla, koji se izdaje posebno za određenu vrstu i kategoriju životinja, zametnih proizvoda i proizvoda životinjskog podrijetla i njihovu predviđenu uporabu; ii. izjava i drugi dokumenti, ako se to zahtijeva ovom Uredbom. U slučaju pošiljaka životinja i jaja za valenje certifikat o zdravlju životinja iz točke (c) podtočke i. mora biti izdan u roku od 10 dana prije datuma dolaska pošiljke na graničnu kontrolnu postaju; međutim, u slučaju pomorskog prijevoza, to se razdoblje može produljiti za dodatno razdoblje koje odgovara trajanju putovanja morem.

Članak 4. Datum certificiranja pošiljaka 1. Pošiljke životinja, zametnih proizvoda i proizvoda životinjskog podrijetla vrsta i kategorija koje su obuhvaćene područjem primjene ove Uredbe smiju ulaziti u Uniju samo pod uvjetom da su te pošiljke certificirane za otpremu u Uniju najranije na dan uvrštavanja treće zemlje ili područja podrijetla ili njihove zone, ili njihova kompartmenta u slučaju životinja akvakulture, na popis za ulazak u Uniju određenih vrsta i kategorija životinja, zametnih proizvoda i proizvoda životinjskog podrijetla. 2. Pošiljke životinja, jaja za valenje i proizvoda životinjskog podrijetla koji potječu iz treće zemlje ili područja ili njihove zone, ili njihova kompartmenta u slučaju životinja akvakulture, ne smiju ulaziti u Uniju od datuma na koji više ne ispunjavaju zahtjeve u pogledu zdravlja životinja za ulazak u Uniju određene vrste i kategorije životinja, jaja za valenje ili proizvoda životinjskog podrijetla, osim ako je Unija na popisu odredila posebne uvjete za tu treću zemlju ili područje s popisa ili njihovu zonu te za posebne vrste i kategorije životinja, jaja za valenje ili proizvoda životinjskog podrijetla.

Članak 5. Obveze subjekata 1. Subjekti koji su odgovorni za ulazak u Uniju pošiljaka životinja, zametnih proizvoda i proizvoda životinjskog podrijetla vrsta i kategorija obuhvaćenih područjem primjene ove Uredbe te pošiljke prijavljuju nadležnom tijelu u Uniji za potrebe službenih kontrola kako je utvrđeno u članku 47. stavku 1. Uredbe (EU) 2017/625 te osiguravaju da su te pošiljke u skladu sa sljedećim zahtjevima: (a) općim zahtjevima u pogledu zdravlja životinja za ulazak u Uniju životinja, zametnih proizvoda i proizvoda životinjskog podrijetla iz članaka 3. i 4. i članaka od 6. do 10.; (b) zahtjevima u pogledu zdravlja životinja koji se primjenjuju na određenu vrstu i kategoriju životinja, zametnih proizvoda i proizvoda životinjskog podrijetla iz pošiljke te njihovu predviđenu uporabu, kako je utvrđeno u dijelovima od II. do VI. 2. Subjekti koji su odgovorni za premještanje pošiljaka životinja, zametnih proizvoda i proizvoda životinjskog podrijetla vrsta i kategorija obuhvaćenih područjem primjene ove Uredbe od točke ulaska u Uniju do njihova mjesta odredišta te subjekti koji su odgovorni za postupanje s takvim pošiljkama nakon njihova ulaska u Uniju osiguravaju: (a) da je nadležno tijelo odobrilo ulazak pošiljaka u Uniju u skladu s člankom 3.; (b) da su pošiljke u skladu sa zahtjevima u pogledu zdravlja životinja za premještanje takvih pošiljaka i postupanje s njima nakon ulaska u Uniju za određene vrste i kategorije životinja, zametnih proizvoda i proizvoda životinjskog podrijetla iz dijelova od II. do VI.; (c) da pošiljke nisu prenamijenjene za uporabe za koje ih nadležno tijelo treće zemlje ili područja podrijetla nije certificiralo za ulazak u Uniju.

Članak 6. Nacionalno zakonodavstvo i sustavi zdravlja životinja u trećoj zemlji ili području podrijetla 1. Pošiljke životinja, zametnih proizvoda i proizvoda životinjskog podrijetla smiju ulaziti u Uniju iz treće zemlje ili područja u kojima: (a) je zakonom propisano da se svaka sumnja na bolest i potvrđeni slučaj bolesti s popisa iz Priloga I. koja je relevantna za vrste životinja s popisa u pošiljci ili za vrste životinja s popisa od kojih potječu zametni proizvodi ili proizvodi životinjskog podrijetla iz pošiljke koji su odobreni za ulazak u Uniju moraju prijaviti nadležnom tijelu; (b) postoje sustavi za otkrivanje emergentnih bolesti; (c) postoje sustavi kojima se osigurava da uporaba napoja u hranidbi životinja nije izvor bolesti s popisa iz Priloga I. za: i. životinje namijenjene ulasku u Uniju; ili ii. životinje od kojih su dobiveni zametni proizvodi namijenjeni ulasku u Uniju; ili iii. životinje od kojih su dobiveni proizvodi životinjskog podrijetla namijenjeni ulasku u Uniju. 2. Pošiljke životinja, zametnih proizvoda i proizvoda životinjskog podrijetla namijenjene ulasku u Uniju smiju ulaziti u Uniju iz treće zemlje ili područja ili njihove zone samo ako se takve pošiljke u toj trećoj zemlji ili području podrijetla ili njihovoj zoni mogu zakonito stavljati na tržište i njima se može trgovati.

Članak 7. Opći zahtjevi u pogledu zdravstvenog statusa životinja, zametnih proizvoda i proizvoda životinjskog podrijetla 1. Pošiljke životinja smiju ulaziti u Uniju samo ako su životinje iz pošiljke: (a) nisu životinje koje trebaju biti usmrćene u okviru nacionalnog programa koji se provodi u trećoj zemlji ili području podrijetla radi iskorjenjivanja bolesti, uključujući relevantne bolesti s popisa iz Priloga I. i emergentne bolesti; (b) nisu pokazivale simptome prenosivih bolesti u trenutku utovara za otpremu u Uniju; (c) potječu iz objekta na koji se u trenutku njihove otpreme iz objekta u Uniju nisu primjenjivale nacionalne mjere ograničavanja: i. zbog razloga povezanih sa zdravljem životinja; ii. u slučaju životinja iz akvakulture, zbog razloga povezanih sa zdravljem životinja ili zbog pojave neuobičajenih uginuća neutvrđenog uzroka. 2. Pošiljke zametnih proizvoda smiju ulaziti u Uniju samo ako su ti proizvodi dobiveni od životinja koje u trenutku prikupljanja: (a) nisu pokazivale simptome prenosivih bolesti; (b) držane su u objektu na koji se nisu primjenjivale nacionalne mjere ograničavanja zbog razloga povezanih sa zdravljem životinja, uključujući ograničenja koja se odnose na relevantne bolesti s popisa iz Priloga I. i emergentne bolesti. 3. Pošiljke proizvoda životinjskog podrijetla smiju ulaziti u Uniju samo ako su ti proizvodi dobiveni od životinja koje: (a) u slučaju kopnenih životinja, nisu pokazivale simptome prenosivih bolesti u trenutku: i. usmrćivanja ili klanja radi proizvodnje svježeg mesa i mesnih proizvoda; ili ii. prikupljanja mlijeka ili jaja; (b) u slučaju akvatičnih životinja, nisu pokazivale simptome prenosivih bolesti u trenutku klanja ili sakupljanja za proizvodnju proizvodâ životinjskog podrijetla; (c) nisu usmrćene, zaklane ili, u slučaju mekušaca i živih rakova, uklonjene iz vode, u okviru nacionalnog programa iskorjenjivanja bolesti; (d) držane su u objektu na koji se nisu primjenjivale nacionalne mjere ograničavanja zbog razloga povezanih sa zdravljem životinja, uključujući, prema potrebi, bolesti s popisa iz Priloga I. i emergentne bolesti, u trenutku: i. usmrćivanja ili klanja tih životinja radi proizvodnje svježeg mesa i mesnih proizvoda ili proizvoda životinjskog podrijetla od akvatičnih životinja; ili ii. prikupljanja mlijeka i jaja.

Članak 8. Opći zahtjevi u pogledu objekta podrijetla životinja Osim posebnih zahtjeva iz dijelova od II. do V., pošiljke životinja, zametnih proizvoda i proizvoda životinjskog podrijetla smiju ulaziti u Uniju samo ako objekt podrijetla životinja ili objekt podrijetla držanih životinja od kojih su dobiveni zametni proizvodi ili proizvodi životinjskog podrijetla ispunjava sljedeće zahtjeve: (a) registriralo ga je nadležno tijelo treće zemlje ili područja podrijetla te mu je dodijeljen jedinstveni registracijski broj; (b) odobrilo ga je nadležno tijelo treće zemlje ili područja podrijetla, ako je to propisano ovom Uredbom i u skladu s uvjetima iz ove Uredbe, te mu je dodijeljen jedinstveni broj odobrenja; (c) pod nadzorom je nadležnog tijela treće zemlje ili područja podrijetla; (d) ima uspostavljen sustav za održavanje i vođenje, u razdoblju od najmanje tri godine, ažurirane evidencije koja sadržava barem sljedeće podatke: i. vrste, kategorije, broj i, prema potrebi, identifikacijsku oznaku životinja u objektu; ii. premještanja životinja u objekt i iz njega; iii. uginuća u objektu; (e) u objektu su redovito obavljani veterinarski posjeti radi otkrivanja i obavještavanja o znakovima koji upućuju na pojavu bolesti, uključujući bolesti s popisa iz Priloga I. koje su relevantne za određenu vrstu i kategoriju životinja, zametnih proizvoda ili proizvoda životinjskog podrijetla i emergentne bolesti. Veterinarski posjeti moraju se provoditi učestalošću koja je razmjerna rizicima koje predmetni objekt predstavlja.

Članak 9. Uzorkovanje, laboratorijski i drugi testovi Pošiljke životinja, zametnih proizvoda i proizvoda životinjskog podrijetla smiju ulaziti u Uniju samo ako su uzorkovanje, laboratorijski i drugi testovi koji su propisani ovom Uredbom provedeni: (a) na uzorcima koje je uzelo nadležno tijelo ili koji su uzeti pod nadzorom nadležnog tijela: i. treće zemlje ili područja podrijetla ako je potrebno provesti uzorkovanje i testiranje prije ulaska u Uniju; ili ii. države članice odredišta ako je potrebno provesti uzorkovanje i testiranje nakon ulaska u Uniju; (b) u skladu s: i. relevantnim postupcima i metodama utvrđenima u Delegiranoj uredbi (EU) 2020/689 i Delegiranoj uredbi Komisije (EU) 2020/688 (17); ili ii. postupcima i metodama utvrđenima u Prilogu II. Delegiranoj uredbi Komisije (EU) 2020/686 (18); ili iii. postupcima opisanima u ovoj Uredbi, ako se to izričito zahtijeva; (c) u službenom laboratoriju, određenom u skladu s člankom 37. Uredbe (EU) 2017/625.

Članak 10. Sloboda od bolesti mjesta podrijetla i posebni uvjeti 1. Pošiljke životinja, zametnih proizvoda i proizvoda životinjskog podrijetla smiju ulaziti u Uniju samo ako je nadležno tijelo treće zemlje ili područja podrijetla ili njihove zone dokazalo slobodu od određenih bolesti, propisanu ovom Uredbom, treće zemlje ili područja podrijetla ili njihove zone ili objekta podrijetla životinja, zametnih proizvoda i proizvoda životinjskog podrijetla: (a) u skladu s Delegiranom uredbom Komisije (EU) 2020/689; ili (b) za bolesti koje nisu obuhvaćene područjem primjene Delegirane uredbe Komisije (EU) 2020/689, u skladu s posebnim pravilima, ako su ta pravila utvrđena u ovoj Uredbi, te programom nadziranja bolesti koji provodi treća zemlja ili područje podrijetla, koji je: i. podnesen Komisiji na ocjenu i sadržava barem podatke iz Priloga II.; ii. ocijenjen od strane Komisije kao program koji pruža potrebna jamstava u pogledu slobode od bolesti na temelju: — pravila o nadziranju bolesti utvrđenih u članku 24., 25., 26. i 27. Uredbe (EU) 2016/429; — dodatnih pravila o osmišljavanju nadziranja i pravila o potvrđivanju bolesti te definiciji slučaja iz odjeljaka 1. i 2. i dijela II. poglavlja 1. članka 10. Delegirane uredbe Komisije (EU) 2020/689. iii. uspostavljen prije dovoljno dugo vremena da je mogao biti u potpunosti proveden i pravilno nadziran. 2. U slučaju životinja akvakulture i proizvoda životinjskog podrijetla od životinja akvakulture, ako se zahtijeva sloboda od određenih bolesti za kompartment podrijetla, pošiljke tih proizvoda smiju ulaziti u Uniju samo ako je nadležno tijelo treće zemlje podrijetla dokazalo slobodu od bolesti u skladu sa stavkom 1. točkama (a) i (b). 3. Ako su u ovoj Uredbi propisani posebni uvjeti u pogledu slobode treće zemlje ili područja podrijetla ili njihove zone od određene bolesti: (a) nadležno tijelo treće zemlje ili područja podrijetla prethodno je zajamčilo sukladnost te treće zemlje ili područja s tim uvjetima; (b) ta je posebna pravila Unija posebno odredila na popisu za treću zemlju ili područje s popisa ili njihovu zonu ili kompartment te za posebnu vrstu i kategoriju životinja, zametnih proizvoda i proizvoda životinjskog podrijetla.

DIO II.

ZAHTJEVI U POGLEDU ZDRAVLJA ŽIVOTINJA ZA ULAZAK U UNIJU DRŽANIH KOPNENIH ŽIVOTINJA IZ ČLANAKA 3. I 5.

GLAVA 1.

OPĆI ZAHTJEVI U POGLEDU ZDRAVLJA ŽIVOTINJA ZA DRŽANE KOPNENE ŽIVOTINJE

Članak 11. Potrebno razdoblje boravka za držane kopnene životinje Pošiljke držanih kopnenih životinja osim pasa, mačaka i pitomih vretica smiju ulaziti u Uniju samo ako su ispunjeni sljedeći zahtjevi: (a) za životinje je ispunjeno odgovarajuće razdoblje boravka utvrđeno u sljedećim tablicama u Prilogu III. u neprekidnom razdoblju neposredno prije datuma otpreme u Uniju: i. tablici 1. u slučaju kopitara i papkara, pčela i bumbara; ii. tablici 2. u slučaju peradi i ptica u zatočeništvu; (b) životinje su: i. neprekidno boravile u trećoj zemlji ili području podrijetla ili njihovoj zoni tijekom razdoblja navedenog u drugom stupcu tablice 1. u Prilogu III. i trećem stupcu tablice 2. u Prilogu III.; ii. neprekidno boravile u objektu podrijetla te u objekt nije uvedena nijedna životinja tijekom razdoblja navedenog u trećem stupcu tablice 1. u Prilogu III. i četvrtom stupcu tablice 2. u Prilogu III.; iii. nisu bile u kontaktu sa životinjama nižeg zdravstvenog statusa tijekom razdoblja navedenog u četvrtom stupcu tablice 1. iz Priloga III. i petom stupcu tablice 2. u Prilogu III.;

Članak 12. Odstupanja u pogledu razdoblja boravka za registrirane konje za natjecanja, utrke i kulturna događanja 1. Odstupajući od članka 11. točke (b) podtočke i., smatra se da je u slučaju kopitara osim kopitara namijenjenih klanju ispunjeno razdoblje boravka iz tablice 1. u Prilogu III. ako su prije otpreme u Uniju tijekom razdoblja navedenog u drugom stupcu tablice 1. u Prilogu III. osim u trećoj zemlji ili području podrijetla ili njihovoj zoni boravili i u: (a) državi članici; ili (b) u slučaju registriranih konja, državi članici ili području s popisa ili njihovoj zoni u kojima su privremeno boravili, iz kojih je odobren ulazak registriranih konja u Uniju za tu svrhu i pod uvjetom da su uneseni u treću zemlju ili područje podrijetla ili njihovu zonu u skladu sa zahtjevima u pogledu zdravlja životinja koji pružaju jamstva u pogledu zdravlja životinja koja su barem jednako stroga kao ona koja se primjenjuju na izravan ulazak u Uniju registriranih konja za natjecanja i utrke iz te treće zemlje ili područja privremenog boravka ili njihove zone. 2. Odstupajući od članka 11. točke (b) podtočke ii., smatra se da je u slučaju registriranih konja za natjecanja, utrke i konjička kulturna događanja ispunjen zahtjev u pogledu boravka iz trećeg stupca tablice 1. Priloga III. ako su boravili u trećoj zemlji podrijetla ili trećoj zemlji privremenog boravka u objektima koji nisu objekti podrijetla, pod uvjetom: (a) da su ti drugi objekti bili pod nadzorom službenog veterinara u trećoj zemlji ili području; (b) da se na te druge objekte nisu primjenjivale nacionalne mjere ograničavanja zbog razloga povezanih sa zdravljem životinja, uključujući ograničenja koja se odnose na relevantne bolesti iz Priloga I. i relevantne emergentne bolesti; (c) da ti objekti udovoljavaju zahtjevima u pogledu zdravlja životinja utvrđenima u članku 23. 3. Također odstupajući od članka 11. točke (b) podtočke ii., registrirani konji za natjecanja, utrke i konjička kulturna događanja koji su bili u kontaktu s kopitarima koji su ušli u treću zemlju ili područje ili njihovu zonu iz druge treće zemlje ili područja ili njihove zone ili iz druge zone u trećoj zemlji ili području podrijetla, smiju ulaziti u Uniju pod uvjetom: (a) da su ti kopitari uneseni u treću zemlju ili područje podrijetla ili njihovu zonu u skladu sa zahtjevima u pogledu zdravlja životinja koji su barem jednako strogi kao oni koji se primjenjuju na izravan ulazak tih kopitara u Uniju; (b) da je mogućnost izravnog kontakta s drugim životinjama ograničena na razdoblje trajanja natjecanja, utrka ili konjičkih kulturnih događanja i s time povezano razdoblje treninga, zagrijavanja i predstavljanja prije utrke.

Članak 13. Inspekcija kopnenih životinja prije otpreme u Uniju 1. Pošiljke kopnenih životinja smiju ulaziti u Uniju samo ako su životinje iz pošiljke podvrgnute kliničkoj inspekciji koju je obavio službeni veterinar u trećoj zemlji ili području podrijetla ili njihovoj zoni u roku od 24 sata prije utovara za otpremu u Uniju radi otkrivanja znakova koji upućuju na prisutnost bolesti, uključujući relevantne bolesti s popisa iz Priloga I. i emergentne bolesti. U slučaju peradi i ptica u zatočeništvu, ta inspekcija obuhvaća životinje namijenjene otpremi u Uniju i jato podrijetla. 2. Odstupajući od stavka 1. prvog podstavka, u slučaju registriranih kopitara inspekcija iz tog stavka može se obaviti u roku od 48 sati prije utovara za otpremu u Uniju ili posljednjeg radnog dana prije otpreme u Uniju. 3. Odstupajući od stavka 1. prvog podstavka, u slučaju pasa, mačaka i pitomih vretica, inspekcija iz tog stavka može se obaviti u roku od 48 sati prije utovara za otpremu u Uniju.

Članak 14. Opća pravila za otpremu kopnenih životinja u Uniju 1. Pošiljke kopnenih životinja smiju ulaziti u Uniju samo ako životinje iz pošiljke od trenutka utovara u objektu podrijetla za otpremu u Uniju do trenutka njihova dolaska u Uniju nisu bile u kontaktu s drugim kopnenim životinjama: (a) iste vrste, koje nisu namijenjene ulasku u Uniju; (b) drugih vrsta s popisa navedenih za istu bolest, koje nisu namijenjene ulasku u Uniju; (c) nižeg zdravstvenog statusa. 2. Pošiljke iz stavka 1. koje se prevoze zračnim, pomorskim, željezničkim ili cestovnim putem ili pješice smiju ulaziti u Uniju samo ako se ne prevoze kroz, ne istovaruju i ne pretovaruju u trećoj zemlji ili području ili njihovoj zoni koji nisu uvršteni na popis za ulazak u Uniju određenih vrsta i kategorija životinja i njihovu predviđenu uporabu u Uniji. 3. Pošiljke iz stavka 1. koje se prevoze pomorskim putem, ili se tako prevoze samo dio puta, smiju ulaziti u Uniju samo ako ih pri dolasku u Uniju prati izjava, koja je priložena certifikatu o zdravlju životinja koji prati životinje, koju je potpisao zapovjednik plovila i u kojoj se navode sljedeći podaci: (a) luka polaska u trećoj zemlji ili području podrijetla ili njihovoj zoni; (b) luka dolaska u Uniju; (c) luke pristajanja, ako je plovilo pristajalo u lukama izvan treće zemlje ili područja podrijetla životinja ili njihove zone; (d) potvrda o ispunjavanju sljedećih zahtjeva tijekom putovanja u Uniju: i. životinje su neprestano boravile na brodu; ii. dok su boravile na brodu životinje nisu bile u kontaktu sa životinjama nižeg zdravstvenog statusa.

Članak 15. Odstupanje za pretovar kopnenih životinja osim kopitara u trećim zemljama ili područjima koji nisu uvršteni na popis u slučaju tehničkog problema ili drugog nepredviđenog incidenta 1. Odstupajući od članka 14. stavka 2., nadležno tijelo odobrava ulazak u Uniju pošiljaka kopnenih životinja, osim kopitara, koje su pretovarene iz prvotnog prijevoznog sredstva otpreme na drugo prijevozno sredstvo za daljnje putovanje u trećoj zemlji ili području ili njihovoj zoni koji nisu treća zemlja ili područje ili njihova zona koji su uvršteni na popis za ulazak određene vrste ili kategorije životinja u Uniju samo ako je operacija pretovara obavljena zbog nastanka tehničkog problema ili drugog nepredviđenog događaja koji uzrokuje logističke probleme tijekom prijevoza životinja u Uniju pomorskim ili zračnim putem, kako bi se dovršio prijevoz do točke ulaska u Uniju, pod uvjetom: (a) da je ulazak pošiljke životinja u Uniju odobrilo nadležno tijelo države članice odredišta i, ako je primjenjivo, svake države članice provoza do dolaska na mjesto odredišta u Uniji; (b) da se pretovar obavljao pod nadzorom službenog veterinara u trećoj zemlji ili području tijekom cijele operacije kako bi se osiguralo: i. da su poduzete djelotvorne mjere zaštite protiv vektora relevantnih bolesti životinja; ii. da su poduzete djelotvorne mjere za sprečavanje izravnog i neizravnog kontakta životinja namijenjenih ulasku u Uniju s drugim životinjama; iii. da u prijevozno sredstvo za daljnje putovanje u Uniju nije ukrcana hrana za životinje, voda ili stelja podrijetlom iz treće zemlje ili područja ili njihove zone koji nisu treća zemlja ili područje ili njihova zona koji su uvršteni na popis za ulazak u Uniju određene vrste i kategorije životinja; iv. da su životinje iz pošiljke izravno i što brže prekrcane na plovilo ili zrakoplov za daljnje putovanje u Uniju, koji su u skladu sa zahtjevima utvrđenima u članku 17., a da pritom nisu napuštale područje luke ili zračne luke; (c) da pošiljku životinja prati izjava nadležnog tijela treće zemlje ili područja u kojima je obavljen prekrcaj u kojoj su navedeni podaci o operaciji prekrcaj i kojom se potvrđuje da su poduzete odgovarajuće mjere kako bi se ispunili zahtjevi iz točke (b). 2. Odstupanje iz podstavka 1. ne primjenjuje se na pošiljke pčela i bumbara.

Članak 16. Odstupanje za pretovar kopitara u trećim zemljama ili područjima koji nisu uvršteni na popis Odstupajući od članka 14. stavka 2., pošiljke kopitara koji su tijekom prijevoza u Uniju pretovareni na drugo prijevozno sredstvo u trećoj zemlji ili području ili njihovoj zoni koji nisu uvršteni na popis trećih zemalja ili područja ili njihovih zona za ulazak u Uniju određene kategorije kopitara, smiju ulaziti u Uniju samo ako su u skladu sa sljedećim zahtjevima: (a) životinje iz pošiljke prevezene su u Uniju morskim ili zračnim putem; (b) životinje iz pošiljke pretovarene su izravno s prvotnog prijevoznog sredstva otpreme na drugo prijevozno sredstvo za daljnje putovanje; (c) tijekom operacije pretovara: i. osigurana je djelotvorna zaštita od vektora relevantnih bolesti životinja te kopitari nisu bili u kontaktu s kopitarima nižeg zdravstvenog statusa; ii. životinje iz pošiljke izravno su i što brže prekrcane na plovilo ili zrakoplov za daljnje putovanje, koji su u skladu sa zahtjevima utvrđenima u članku 17., a da pritom nisu napuštale područje luke ili zračne luke pod izravnim nadzorom službenog veterinara; (d) službeni veterinar potvrdio je da je pošiljka u skladu sa zahtjevima utvrđenima u točkama (a), (b) i (c).

Članak 17. Opći zahtjevi u pogledu prijevoznih sredstava za prijevoz kopnenih životinja 1. Pošiljke držanih kopnenih životinja smiju ulaziti u Uniju samo ako su prijevozna sredstva koja se koriste za njihov prijevoz: (a) konstruirana tako: i. da životinje ne mogu pobjeći ili ispasti; ii. da je moguć vizualni pregled prostora u kojem se drže životinje; iii. da se spriječi ili smanji mogućnost ispadanja životinjskog izmeta, stelje ili hrane za životinje; iv. da se spriječi ili smanji mogućnost ispadanja perja ako je riječ o peradi i pticama u zatočeništvu; (b) očišćena i dezinficirana dezinfekcijskim sredstvom koje je odobrilo nadležno tijelo treće zemlje ili područja otpreme te osušena ili ostavljena da se osuše neposredno prije svakog utovara životinja namijenjenih ulasku u Uniju. 2. Stavak 1. ne primjenjuje se na prijevoz pošiljaka pčela i bumbara namijenjenih ulasku u Uniju.

Članak 18. Zahtjevi u pogledu spremnika u kojima se kopnene životinje prevoze u Uniju Pošiljke držanih kopnenih životinja smiju ulaziti u Uniju samo ako su spremnici u kojima se držane kopnene životinje prevoze u Uniju u prijevoznom sredstvu: (a) u skladu sa zahtjevima iz članka 17. stavka 1. točke (a); (b) ako sadržavaju samo životinje iste vrste i kategorije koje dolaze iz istog objekta; (c) ako su: i. nekorišteni i namjenski spremnici za jednokratnu upotrebu koji se nakon prve upotrebe moraju uništiti; ili ii. očišćeni i dezinficirani te osušeni ili ostavljeni da se osuše prije utovara životinja namijenjenih ulasku u Uniju.

Članak 19. Premještanje kopnenih životinja i postupanje s njima nakon ulaska 1. Nakon ulaska u Uniju pošiljke kopnenih životinja prevoze se bez odgode izravno u: (a) njihov objekt odredišta u Uniji, u kojem ostaju barem tijekom razdoblja koje je propisano u relevantnim posebnim člancima u dijelovima od II. do V.; (b) klaonicu odredišta u Uniji, ako su namijenjene klanju, gdje se moraju zaklati u roku od pet dana od datuma dolaska u Uniju. 2. Ako je odredište pošiljaka kopnenih životinja koje su ušle u Uniju iz treće zemlje ili područja ili njihove zone klaonica, odobreni karantenski objekt ili zatvoreni objekt u Uniji, prijevoz do odredišta i prispijeće pošiljke na mjesto odredišta prati se u skladu s člancima 2. i 3. Delegirane uredbe Komisije (EU) 2019/1666 (19). 3. Stavci 1. i 2. ne primjenjuju se na ulazak u Uniju registriranih kopitara iz trećih zemalja te na ponovni ulazak nakon privremenog izvoza registriranih konja.

GLAVA 2.

ZAHTJEVI U POGLEDU ZDRAVLJA ŽIVOTINJA ZA KOPITARE I PAPKARE

POGLAVLJE 1.

Posebni zahtjevi u pogledu zdravlja životinja za kopitare i papkare

Članak 20. Otprema kopitara i papkara u Uniju 1. Pošiljke kopitara i papkara smiju ulaziti u Uniju samo ako su te pošiljke otpremljene u Uniju iz objekta podrijetla bez prolaska kroz neki drugi objekt. 2. Odstupajući od stavka 1., pošiljkama kopitara i papkara koji dolaze iz više objekata podrijetla može se dopustiti ulazak u Uniju ako su životinje iz pošiljke podvrgnute jednoj operaciji okupljanja u trećoj zemlji ili području ili njihovoj zoni pod uvjetom da su ispunjenih sljedeći uvjeti: (a) kopitari i papkari pripadaju jednoj od sljedećih vrsta i kategorija: i. Bos taurus, Ovis aries, Capra hircus ili Sus scrofa; ili ii. Equidae namijenjeni klanju. (b) operacija okupljanja provedena je u objektu: i. koji je nadležno tijelo treće zemlje ili područja odobrilo za obavljanje operacija okupljanja kopitara i papkara u skladu sa zahtjevima koji su barem jednako strogi kao oni utvrđeni u članku 5. Delegirane uredbe Komisije (EU) 2019/2035 (20); ii. koji je za tu svrhu uvrstilo na popis nadležno tijelo treće zemlje ili područja otpreme, uključujući podatke iz članka 21. Delegirane uredbe (EU) 2019/2035; iii. u kojem se najmanje tri godine vodi i ažurira evidencija o sljedećem: — podrijetlo životinja; — datumi dolaska i otpreme u centar za okupljanje i iz njega; — identifikacijska oznaka životinja; — registracijski broj objekta podrijetla životinja; — registarski broj prijevoznikâ i prijevoznih sredstava koji isporučuju ili preuzimaju pošiljku kopitara i papkara u taj centar i iz njega; iv. koji ispunjava zahtjeve utvrđene u članku 8. i članku 23. stavku 1.; (c) operacija okupljanja u centru za okupljanje nije trajala dulje od šest dana; to se razdoblje smatra sastavnim dijelom razdoblja za uzorkovanje radi testiranja prije otpreme u Uniju, ako je takvo uzorkovanje propisano ovom Uredbom; (d) kopitari i papkari stigli su u Uniju u roku od 10 dana od datuma otpreme iz objekta podrijetla.

Članak 21. Označavanje kopitara i papkara 1. Pošiljke kopitara i papkara, osim kopitara, smiju ulaziti u Uniju samo ako su životinje iz pošiljke prije otpreme iz objekta podrijetla pojedinačno označene fizičkim sredstvom označavanja s vidljivim, čitljivim i neizbrisivim prikazom: (a) identifikacijske oznake životinje kojom se uspostavlja nedvojbena veza između životinje i pratećeg certifikata o zdravlju životinja; (b) oznake zemlje izvoznice u skladu s normom ISO 3166 u obliku dvoslovne oznake. 2. Pošiljke kopitara smiju ulaziti u Uniju samo ako su životinje iz pošiljke prije otpreme iz objekta podrijetla pojedinačno označene barem jednom od sljedećih metoda: (a) injektibilnim transponderom ili ušnom markicom, s vidljivim, čitljivim i neizbrisivim prikazom: i. identifikacijske oznake životinje kojom se uspostavlja nedvojbena veza između životinje i pratećeg certifikata o zdravlju životinja; ii. ISO-3166 dvoslovne ili troznamenkaste brojčane oznake zemlje izvoza; (b) u slučaju kopitara osim onih namijenjenih klanju, identifikacijskim dokumentom izdanim najkasnije u trenutku certificiranja za ulazak u Uniju: i. u kojem se životinja opisuje i prikazuje, uključujući alternativnim metodama označavanja, tako da se uspostavi nedvojbena veza između životinje i pratećeg identifikacijskog dokumenta; ii. koji sadržava podatke o pojedinačnoj oznaci koju emitira ugrađeni injektibilni transponder u slučaju kada ta oznaka nije u skladu sa specifikacijama iz točke (a). 3. Odstupajući od stavka 1., pošiljkama kopitara i papkara namijenjenih zatvorenim objektima može se dopustiti ulazak u Uniju ako su te životinje pojedinačno označene injektibilnim transponderom ili alternativnom metodom identifikacije kojima se osigurava nedvojbena veza između životinje i njezinih pratećih ulaznih dokumenata. 4. Ako su kopitari i papkari označeni elektroničkom oznakom koja nije u skladu s ISO normama 11784 i 11785, subjekt odgovoran za ulazak u Uniju pošiljaka kopitara i papkara stavlja na raspolaganje uređaj za očitavanje s pomoću kojeg je u svakom trenutku moguće provjeriti identifikacijsku oznaku životinje.

Članak 22. Treća zemlja ili područje podrijetla kopitara i papkara ili njihova zona 1. Pošiljke kopitara i papkara, osim kopitara, smiju ulaziti u Uniju samo ako životinje iz pošiljke potječu iz treće zemlje ili područja ili njihove zone koji su slobodni od bolesti kategorije A iz tablice iz dijela A točke 1. Priloga IV. tijekom razdoblja navedenog u toj tablici. 2. Pošiljke kopitara smiju ulaziti u Uniju samo ako životinje iz pošiljke potječu iz treće zemlje ili područja ili njihove zone: (a) koji su slobodni od bolesti s popisa iz tablice iz dijela A točke 2. Priloga IV. tijekom razdoblja navedenog u toj tablici; (b) u kojima nije bilo prijavljenih slučajeva bolesti s popisa iz tablice iz dijela A točke 3. Priloga IV. tijekom navedenog razdoblja. 3. Razdoblja iz stavaka 1. i 2. mogu se skratiti za bolesti navedene u dijelu B Priloga IV. pod određenim posebnim uvjetima koji su navedeni u tom prilogu. 4. Pošiljke kopitara i papkara smiju ulaziti u Uniju samo ako životinje iz pošiljke potječu iz treće zemlje ili područja ili njihove zone u kojima nije provedeno cijepljenje protiv bolesti kategorije A iz dijela C Priloga IV. u skladu s podacima utvrđenima u: (a) točki 1. tog priloga u slučaju kopitara i papkara osim kopitara; (b) točki 2. tog priloga u slučaju kopitara. 5. U pogledu infekcije kompleksom Mycobacterium tuberculosis (M. bovis, M. caprae, M. tuberculosis), pošiljke goveda smiju ulaziti u Uniju samo ako životinje iz pošiljke: (a) potječu iz treće zemlje ili područja ili njihove zone koji su slobodni od te bolesti bez cijepljenja; ili (b) udovoljavaju zahtjevima iz točke 1. Priloga V. 6. U pogledu infekcije bakterijama Brucella abortus, B. melitensis i B. suis, pošiljke goveda, ovaca i koza smiju ulaziti u Uniju samo ako životinje iz pošiljke: (a) potječu iz treće zemlje ili područja ili njihove zone koji su slobodni od te bolesti bez cijepljenja; ili (b) udovoljavaju zahtjevima iz točke 2. Priloga V. 7. U pogledu infekcije virusom bolesti plavog jezika (serotipovi 1–24), pošiljke kopitara i papkara vrsta s popisa smiju ulaziti u Uniju samo ako životinje iz pošiljke: (a) potječu iz treće zemlje ili područja ili njihove zone koji su slobodni od te bolesti tijekom razdoblja od dvije godine prije datuma otpreme u Uniju; ili (b) udovoljavaju jednom od posebnih uvjeta iz dijela A Priloga VI. 8. U pogledu enzootske leukoze goveda, pošiljke goveda smiju ulaziti u Uniju samo ako te životinje: (a) potječu iz treće zemlje ili područja ili njihove zone koji su slobodni od te bolesti; ili (b) udovoljavaju posebnim uvjetima iz dijela B Priloga VI. 9. Pošiljke kopitara i papkara namijenjenih ulasku u države članice ili njihove zone koje imaju status države ili zone slobodne od bolesti ili odobreni program iskorjenjivanja bolesti kategorije C iz Priloga VII., za koje su te vrste kopitara i papkara uvrštene na popis, smiju ulaziti u Uniju samo ako životinje iz pošiljke: (a) potječu iz treće zemlje ili područja ili njihove zone koji su slobodni od tih bolesti za relevantne vrste; ili (b) udovoljavaju relevantnim dodatnim zahtjevima iz tog priloga.

Članak 23. Objekt podrijetla kopitara i papkara 1. Pošiljke kopitara i papkara smiju ulaziti u Uniju samo ako životinje iz pošiljke: (a) dolaze iz objekta u kojem i oko kojeg, uključujući, prema potrebi, državno područje susjedne zemlje, nije bilo prijavljenih slučajeva bolesti s popisa iz Priloga VIII., za koje su vrste kopitara i papkara namijenjene ulasku u Uniju uvrštene na popis, na području i u razdoblju utvrđenom u tablicama u: i. točkama 1. i 2. tog priloga za kopitare i papkare osim kopitara; ili ii. točkama 3. i 4. tog priloga za kopitare; (b) tijekom razdoblja iz točke (a) kopitari i papkari nisu bili u kontaktu sa životinjama nižeg zdravstvenog statusa. 2. U pogledu infekcije kompleksom Mycobacterium tuberculosis (M. bovis, M. caprae, M. tuberculosis), pošiljke goveda, ovaca, koza, deva i jelena smiju ulaziti u Uniju samo ako objekt podrijetla životinja iz pošiljke ispunjava relevantne zahtjeve iz točke 1. Priloga IX. 3. U pogledu infekcije bakterijama Brucella (B. abortus, B. melitensis i B. suis), pošiljke goveda, ovaca, koza, svinja, deva i jelena smiju ulaziti u Uniju samo ako objekt podrijetla životinja iz pošiljke ispunjava relevantne zahtjeve iz točke 2. Priloga IX.

Članak 24. Pošiljke kopitara i papkara 1. Pošiljke kopitara i papkara smiju ulaziti u Uniju samo ako životinje iz pošiljke udovoljavaju sljedećim zahtjevima: (a) nisu cijepljene protiv bolesti kategorije A navedenih u tablicama u: i. dijelu C točki 1. Priloga IV. u slučaju kopitara i papkara osim kopitara; ili ii. dijelu C točki 2. Priloga IV. u slučaju kopitara; (b) tijekom razdoblja od otpreme iz objekta podrijetla do dolaska u Uniju nisu istovarene na nijednom mjestu koje ne udovoljava zahtjevima navedenima u tablicama u: i. točkama 1. i 2. Priloga VIII. u slučaju kopitara i papkara osim kopitara; ili ii. točkama 3. i 4. Priloga VIII. u slučaju kopitara. 2. U pogledu infekcije kompleksom Mycobacterium tuberculosis (M. bovis, M. caprae, M. tuberculosis) i infekcije bakterijama Brucella abortus, B. melitensis i B. suis), pošiljke kopitara i papkara vrsta s popisa smiju ulaziti u Uniju samo ako životinje iz pošiljke nisu cijepljene protiv tih bolesti. 3. U pogledu infekcije virusom bolesti plavog jezika (serotipovi 1–24), pošiljke kopitara i papkara vrsta s popisa smiju ulaziti u Uniju samo ako životinje iz pošiljke nisu cijepljene živim cjepivom protiv te bolesti u posljednjih 60 dana prije datuma premještanja. 4. Pošiljke kopitara i papkara namijenjenih ulasku u države članice ili njihove zone koje imaju status države ili zone slobodne od bolesti ili odobreni program iskorjenjivanja bolesti kategorije C iz Priloga VII., za koje su te vrste kopitara